Diari Oficial de la Generalitat Valenciana


Sumari del DOGV 5875, del 21-10-2008 (2008/12083)

RESOLUCIÓ de l'1 d'octubre de 2008, del director general de Justícia i Menor, de la Conselleria de Justícia i Administracions Públiques, per la qual es resol inscriure la modificació dels Estatuts del Col·legi Oficial de Farmacèutics d'Alacant i es disposa la seua publicació en el Diari Oficial de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5875

Data del DOGV
:   21-10-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/12879


Data del document
:   01-10-2008

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * Alacant
    * farmacologia
    * reglament intern
    * col·legi professional

RESOLUCIÓ de l'1 d'octubre de 2008, del director general de Justícia i Menor, de la Conselleria de Justícia i Administracions Públiques, per la qual es resol inscriure la modificació dels Estatuts del Col·legi Oficial de Farmacèutics d'Alacant i es disposa la seua publicació en el Diari Oficial de la Comunitat Valenciana. [2008/12732]  
Vist l'expedient de modificació estatutària, instruït a instància del Col·legi Oficial de Farmacèutics d'Alacant, inscrit amb el número 45 en la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què se sol·licita la inscripció de la modificació dels seus Estatuts en l'esmentat Registre, atenent els següents   
Fets  
Primer. Els Estatuts del Col·legi Oficial de Farmacèutics d'Alacant van ser inscrits al Registre de Col·legis Professionals i de Consells Valencians de Col·legis Professionals de la Comunitat Valenciana, per Resolució de 7 de gener de 2003, de la secretària general de la Conselleria de Justícia i Administracions Públiques (DOGV núm. 4423, de 22.01.2003).  
Segon. En data 25 de març de 2008, Jaime J. Carbonell Martínez, president del Col·legi Oficial de Farmacèutics d'Alacant va presentar sol·licitud d'inscripció de la modificació dels Estatuts d'aquest en l'esmentat Registre, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Tercer. El nou text dels Estatuts del Col·legi Oficial de Farmacèutics d'Alacant va ser aprovat per l'Assemblea General, en sessió extraordinària celebrada el 17 de març de 2008, segons certificat lliurat el dia 25 de juny de 2008, per la secretària del Col·legi, Fe María Ballestero Ferrer, amb el vistiplau del president.  
Quart. Després de les esmenes adients, en data 27 de juny de 2008, el Col·legi Oficial de Farmacèutics d'Alacant va presentar la redacció definitiva dels seus Estatuts.  
Cinqué. El nou text dels Estatuts figura com a annex a la present Resolució, i es dóna ací per reproduït.  
Fonaments de dret  
Primer. La modificació estatutària respecta totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
No obstant això, en exercici del control de legalitat previst en l'article 11 de l'esmentada Llei 6/1997, de 4 de desembre, i els articles 21 i 28 del Decret 4/2002, de 4 de gener, de Consell de la Generalitat Valenciana, que la desenvolupa, resulta necessari actualitzar el text dels Estatuts a les denominacions oficials «Comunitat Valenciana», «Generalitat» i «Consell», adoptades amb la nova redacció donada a l'Estatut d'Autonomia de la Comunitat Valenciana, per la Llei Orgànica 1/2006, de 10 d'abril, de Reforma de la Llei Orgànica 5/1982, de l'1 de juliol.  
Segon. L'esmentada modificació ha estat aprovada amb els requisits i les formalitats previstos en l'esmentat article i en els mateixos Estatuts del Col·legi.  
Tercer. L'expedient ha estat tramitat pel Servei d'Entitats Jurídiques, adscrit a la Direcció General de Justícia i Menor de la Conselleria de Justícia i Administracions Públiques, competent per així disposar-ho l'article 6.1 de l'esmentada Llei 6/1997, tenint en compte allò que ha previst la disposició final del Decret 4/2002, de 8 de gener, en virtut de les atribucions que té conferides pel Decret 92/2007, de 6 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i pel Decret 122/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques.  
Vistos l'article 36 de la Constitució Espanyola i l'article 49.1.22ª de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última, i la resta de disposicions complementàries de pertinent aplicació, es dicta la següent resolució  
1. Inscriure la modificació dels Estatuts del Col·legi Oficial de Farmacèutics d'Alacant al Registre de Col·legis Professionals i de Consells Valencians de Col·legis Professionals de la Comunitat Valenciana.  
2. Publicar la present Resolució en el Diari Oficial de la Comunitat Valenciana.  
Contra Aquesta resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes, comptador des de l'endemà de la seua notificació, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i amb els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.  
València, 1 d'octubre de 2008.- El director general de Justícia i Menor: Antonio Gastaldi Mateo.  
Preàmbul   
L'article 36, de la vigent Constitució Espanyola, estableix que la Llei regularà les peculiaritats pròpies del Règim Jurídic dels Col·legis Professionals i l'exercici de les professions titulades. L'estructura interna i el funcionament dels col·legis hauran de ser democràtics. La Llei 74/1978, de 26 de desembre, va introduir modificacions per a adaptar al precepte constitucional la Llei 2/1974, de 13 de febrer, de Col·legis Professionals, posteriorment modificada per la Llei 7/1997, de 14 d'abril, de Mesures Liberalitzadores en Matèria de Sòl i Col·legis Professionals i, finalment, pel Reial Decret Llei 6/2000, de 23 de juny.   
En matèria competencial, l'article 49, apartat 22, de l'Estatut d'Autonomia de la Comunitat Valenciana, atribueix a la Generalitat la competència en matèria de col·legis professionals i exercici de professions titulades, sense perjudici del que disposen els articles 36 i 139 de la Constitució. La Comunitat Valenciana, fent ús de tal competència, va promulgar la Llei 6/1997, de 4 de desembre, de Consells i Col·legis Professionals de la Comunitat Valenciana.  
El Col·legi Oficial de Farmacèutics d'Alacant, amb subjecció a les anteriors normes així com a la disposició transitòria primera de la Llei 6/1997, de 4 de desembre, de Consells i Col·legis Professionals de la Comunitat Valenciana, per acord de les seues assemblees generals, celebrades els dies 12 de setembre i 30 de desembre de l'any 2002, ha procedit a aprovar el text articulat definitiu dels seus Estatuts, en els termes que segueixen.  
TÍTOL PRIMER  
Disposicions generals  
Naturalesa jurídica i principis informadors  
Article 1. Els presents Estatuts, una vegada aprovats per l'Assemblea General del Col·legi Oficial de Farmacèutics d'Alacant, entraran en vigor el mateix dia que es publiquen en el Diari Oficial de la Comunitat Valenciana, una vegada superat el tràmit de control de legalitat, a què fa referència l'art. 11.1. de la Llei 6/1997, de 4 de desembre.   
Article 2. Segons allò que s'ha preceptuat en l'article 3r, de la citada Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana, que els qualifica com a corporacions de dret públic, reconegudes per la Constitució i emparades per l'ordenament jurídic, amb personalitat jurídica pròpia i plena capacitat per al compliment dels seus fins, el Col·legi Oficial de Farmacèutics de la Província d'Alacant es constitueix, amb sotmetiment a la Constitució i a la resta de l'ordenament jurídic, i proclama que tota la seua estructura interna i sistema de funcionament representatiu, respectaran sempre el principi democràtic.   
Article 3. El Col·legi Oficial de Farmacèutics de la província d'Alacant agrupa, oficialment i obligatòriament en el seu si, tots aquells que tinguen en el territori d'aquesta província el domicili professional únic o principal de l'activitat, siga quina siga la seua modalitat d'exercici, sempre que es realitze en virtut del seu títol de llicenciat/ada en Farmàcia.  
Article 4. El Col·legi Oficial de Farmacèutics de la província d'Alacant tindrà el seu domicili o seu social a la ciutat d'Alacant, carrer Jorge Juan número 8, o en aquell que ulteriorment acorde la seua Assemblea General, i donarà compte del seu trasllat al Consell General de Col·legis Oficials de Farmacèutics i, si fa al cas, al Consell de Col·legis Oficials de Farmacèutics de la Comunitat Valenciana.  
TÍTOL SEGON  
CAPÍTOL I:   
Fins i funcions del Col·legi   
Article 5. Són fins essencials del Col·legi Oficial de Farmacèutics de la província d'Alacant:  
a) L'ordenació de la professió, dins del marc legal respectiu, en l'àmbit de la seua competència territorial provincial, en benefici, tant de la societat, a què serveix, com dels interessos generals que li són propis.  
b) La vigilància de l'exercici de la professió, facilitant el coneixement i compliment de qualsevol tipus de disposicions legals, que afecten cada una, i fent complir l'ètica professional i les normes deontològiques que li són específicament pròpies, així com vetlar per l'adequat nivell de qualitat de les prestacions professionals dels/de les col·legiats/ades; per a això es promourà la formació i perfeccionament d'aquests/estes.  
c) La defensa dels interessos professionals dels/de les col·legiats/ades i la representació exclusiva de l'exercici de la professió, en l'àmbit de la seua competència.  
Article 6. Per al compliment dels seus fins essencials, són funcions pròpies i especifiques del Col·legi Oficial de Farmacèutics de la província d'Alacant:  
a) Ordenar, en l'àmbit de la seua competència, l'activitat professional dels/de les col·legiats/ades; vetlar per l'ètica, deontologia i dignitat professional, així com pel respecte degut als drets dels particulars contractants o usuaris dels seus serveis, i exercir la potestat disciplinària en l'orde professional i col·legial.  
b) Procurar l'harmonia i col·laboració entre els/les col·legiats/ades i impedir la competència deslleial entre ells/elles.  
c) Exercir les accions que les lleis establisquen per a evitar l'intrusisme, sense perjudici de les actuacions d'inspecció i/o sanció a què estan obligades les administracions públiques.  
d) Intervindre en els procediments d'arbitratge, en aquells conflictes que, per motius professionals, se susciten entre col·legiats/ades, o en què el Col·legi siga designat per a administrar l'arbitratge, conforme l'article 10.a) de la Llei 36/1988, de 5 de desembre.  
e) Sempre que no es vulneren els principis de defensa de la competència, encarregar-se del cobrament de les percepcions, remuneracions o honoraris professionals, quan el/la col·legiat/ada ho sol·licite lliurement i expressament, en els casos en què el Col·legi tinga creats els serveis adequats i en les condicions que es determinen en els presents Estatuts i reglaments de Règim Interior, que no hauran de referir-se a l'oferta de serveis i fixació de la remuneració.  
f) Dictaminar o visar els treballs professionals dels/de les col·legiats/ades, quan així s'establisca per norma de compliment obligatori, o quan siga expressament sol·licitat. El visat no comprendrà els honoraris ni altres condicions contractuals, la determinació de les quals es deixa, per determinació legal, al lliure acord de les parts.   
g) Organitzar cursos de formació i perfeccionament per als seus col·legiats/ades, l'assistència als quals serà facultativa, així com organitzar activitats i serveis comuns de caràcter professional, cultural, assistències, de previsió i anàlegs, que siguen d'interés per als/les col·legiats/ades, sense perjudici de les competències que puguen derivar-se de la normativa estatal.  
h) Exercir en el seu àmbit, la representació i defensa de la professió, davant de l'administració, institucions, tribunals, entitats i particulars, amb legitimació per a ser part en quants litigis afecten els interessos professionals. I representar col·lectivament als/a les farmacèutics/iques col·legiats/ades, siga quina siga la seua modalitat d'exercici professional, en quants conflictes amb les administracions públiques o les entitats d'orde privat sanitari es produïsquen, que afecten de forma col·lectiva als seus interessos de naturalesa professional.  
i) Participar en els òrgans consultius de l'administració, en la matèria de competència de la professió, quan aquella ho requerisca o resulte de les disposicions aplicables.  
j) Exercir quantes funcions li siguen encomanades per les administracions públiques i col·laborar amb aquestes, mitjançant la realització d'estudis, emissió d'informes, elaboració d'estadístiques i altres activitats relacionades amb els seus fins, que puguen ser-los sol·licitades o que acorden formular per iniciativa pròpia.  
k) Col·laborar amb les universitats en l'elaboració dels plans d'estudi, sense detriment del principi d'autonomia universitària, i preparar la informació necessària per a facilitar l'accés a la vida professional dels/ de les nous/noves col·legiats/ades.  
l) Aprovar els seus pressupostos, així com regular i fixar les quotes dels seus col·legiats/ades.  
m) Facilitar als tribunals, d'acord amb les lleis, la relació de col·legiats/ades que, per la seua preparació i experiència professional, pogueren ser requerits per a intervindre com a pèrits en els assumptes judicials o proposar-los, a instància de l'autoritat judicial; així com emetre informes i dictàmens, quan siguen requerits per a això per qualsevol jutjat o tribunal.  
n) Establir barems d'honoraris per la realització de prestacions professionals, que tindran caràcter merament orientatiu, quan siga procedent i no tinga establida una altra forma legal de determinació del seu cost, marge o preu.   
o) Emetre informes i dictàmens, de caràcter no vinculant, en procediments judicials o administratius, en què se susciten qüestions relatives a honoraris professionals.  
p) Aprovar, modificar i reformar els seus Estatuts i reglaments de Règim Interior.  
q) Evacuar l'informe preceptiu sobre tots els projectes de normes del Govern Valencià, que afecten la seua professió.   
r) Disposar, amb capacitat jurídica plena, de tots els seus actius patrimonials, siguen mobles o immobles, i podran adquirir, alienar, gravar i disposar d'aquests en el més ampli sentit, sense altres limitacions que les que s'estableixen en els presents Estatuts.  
s) Regular, dins dels límits de la vigent legislació, els actes de publicitat que puguen realitzar els/les col·legiats/ades, en les distintes modalitats de l'exercici professional, i, així mateix, ordenar els de retolació i anunci de les oficines de farmàcia.   
t) Convindre, concertar, subscriure i denunciar, en el seu àmbit territorial de competència, qualsevol classe d'acords, convenis o concerts amb les administracions públiques competents o responsables dels serveis de Salut Pública o, així mateix, amb els de caràcter privat, si fa al cas, tendents a regular la prestació farmacèutica i dispensació de medicaments, i la resta de productes farmacèutics.  
u) Materialitzar i realitzar el procés de facturació, si fa al cas, i d'acord amb els termes concertats, o establits, de les prestacions o dispensacions realitzades per les oficines de farmàcia a les administracions públiques sanitàries o entitats privades.  
v) Totes les altres funcions que siguen beneficioses per als interessos professionals i que s'encaminen al compliment dels objectius col·legials, dins del marc de l'ordenament jurídic vigent.  
CAPÍTOL II:  
Relacions amb la Generalitat  
Article 7. El Col·legi, en tot allò referent als aspectes institucionals i corporatius considerats en la Llei i en els presents Estatuts, es relacionarà amb la Conselleria de Justícia i Administracions Públiques del Consell.  
Article 8. El Col·legi, en tot allò que afecta els continguts de la professió, es relacionarà amb la Conselleria de Sanitat de la Generalitat, i també amb altres, la competència dels quals tinga alguna relació amb la professió farmacèutica.  
TÍTOL TERCER  
Dels col·legiats   
CAPÍTOL I:  
De la col·legiació   
Article 9. Naturalesa i caràcter  
Segons el que preveuen les lleis vigents, la col·legiació és obligatòria per a l'exercici de la professió de farmacèutic/a, siga quina siga la modalitat en què es concrete. El principi de col·legiació única autoritza a exercir en tot el territori nacional, sense un altre requisit que la incorporació a un col·legi professional, que serà el del domicili professional únic o principal.   
1. Serà exigible la incorporació al Col·legi Oficial de Farmacèutics de la província d'Alacant, com a requisit indispensable per a l'exercici de la professió de farmacèutic/a, en qualsevol de les seues modalitats, tant de forma independent com al servei de les administracions públiques, en aquest últim cas, llevat que la Llei disposara una altra cosa, o de qualsevol altra entitat institucional o empresa privada, quan, dins del dit àmbit territorial provincial, es trobe el domicili professional o el lloc de l'activitat que es pretenga exercir en forma única o principal.  
2. S'entendrà que un/a llicenciat/ada en Farmàcia té el seu domicili, professional únicament o principalment, en el territori d'aquest Col·legi, a l'efecte d'exigir-se la seua col·legiació obligatòria en aquest, quan realitze, dins del territori provincial, qualsevol modalitat d'exercici professional en virtut del seu títol de llicenciat/ada en Farmàcia, que comporte obligació de presència i dedicació a temps complet o que supere, almenys, la meitat d'una jornada laboral ordinària.  
3. Els/les farmacèutics/iques nacionals d'un Estat membre de la Unió Europea, que tinguen concedit el dret d'establiment a Espanya, de conformitat amb el que estableix el Reial Decret 1667/1989, de 27 de desembre, i la resta de directives i disposicions d'aplicació, complimentaran, en els mateixos termes expressats en els dos punts anteriors, l'obligació de col·legiació.   
4. Així mateix, els/les farmacèutics/iques nacionals d'estats no membres de la Unió Europea, hauran de complir, prèviament, amb els requisits legals per a l'homologació o convalidació de la seua titulació, així com les autoritzacions de residència i treball que exigesquen les lleis, per a poder instar la seua col·legiació en els mateixos termes expressats en els punts 1 i 2 d'aquest article.  
5. Els/les farmacèutics/iques a què es fa referència en els apartats 3 i 4 del present article hauran d'acreditar, per a l'exercici de la professió en qualsevol de les seues modalitats, el coneixement d'almenys la llengua oficial de l'Estat.  
6. Els llicenciats en Farmàcia que no exercisquen cap modalitat d'activitat professional podran adscriure's al Col·legi, encara que sense la condició de col·legiats. Els reglaments de Règim Interior establiran l'abast d'aquesta adscripció, la quota reduïda que en qualsevol cas els corresponga abonar, així com els serveis i assistències de què podran fer ús.   
7. Els farmacèutics que exercisquen la seua activitat professional, a través de societats regulades per la Llei 2/2007, de 15 de març, de Societats Professionals, siguen o no socis professionals, estaran sotmesos al règim de col·legiació establit en els paràgrafs 1 i 2 d'aquest article.   
Article 10  
1. Només els/les farmacèutics/iques col·legiats/ades podran ser titulars o cotitulars i propietaris/àries o copropietaris/àries, amb legítim títol, de les oficines de farmàcia legalment establides.  
La cessió, traspàs o transmissió d'una oficina de farmàcia només podrà realitzar-se en favor d'un/d'una altre/a o altres farmacèutics/iques col·legiats/ades, de conformitat amb els requisits establits en la legislació sobre la matèria.  
2. El/la farmacèutic/a que desitge instal·lar, traslladar, modificar, traspassar, cedir o transmetre una oficina de farmàcia, a la província d'Alacant, haurà de complir els requisits que la vigent legislació establisca i, a més, si la funció i competència sobre tals matèries no està encomanada al Col·legi, haurà de comunicar a aquest l'obtenció de l'autorització necessària i l'acta de l'inici de la seua activitat.   
3. Els/les titulars propietaris/àries o copropietaris/àries, adjunts/es, substituts/es i regents d'una oficina de farmàcia, exerciran personalment en aquesta la seua professió, i no podran participar en la titularitat o propietat de cap altra.   
4. Els/les titulars propietaris/àries o copropietaris/àries, substituts/es i regents d'una oficina de farmàcia en aquesta província d'Alacant, tindran en aquesta el domicili de la seua activitat principal, a l'efecte de la seua incorporació obligatòria a aquest Col·legi.   
Igualment, es considerarà activitat principal professional dels/de les farmacèutics/iques adjunts/es quan, en el mateix cas anterior, la seua jornada de treball siga superior a la meitat de la jornada laboral ordinària.  
5. El que disposen els apartats anteriors serà aplicable als/a les farmacèutics/iques nacionals d'un estat membre de la Unió Europea, que tinguen concedit el dret d'establiment a Espanya, de conformitat amb el que estableix el Reial Decret 1667/1989, de 27 de desembre, modificat pels reials decrets 1595/1992, de 23 de desembre, i 1171/2003, de 12 de setembre, i la resta de normes que el regulen.  
Article 11  
1. Seran col·legiats/ades tots/totes aquells/es que exercisquen una activitat professional, en qualsevol modalitat, per a la qual els faculte el seu títol de llicenciat/ada en Farmàcia.  
2. Per a ser admés/esa en aquest Col·legi Oficial de Farmacèutics, es requerirà acreditar, amb la instància en què se sol·licite la col·legiació, siga quina siga la modalitat d'exercici professional, les condicions següents:  
A) Ser de nacionalitat espanyola o nacional d'un Estat membre de la Unió Europea i, en aquest cas, tindre concedit el dret d'establiment, de conformitat amb el Reial Decret 1667/1989, de 22 de desembre, i 1171/2003, de 12 de setembre, i disposicions concordants. En el cas de nacionals d'estats no membres de la Unió Europea, caldrà ajustar-se a allò que disposa la vigent legislació en la matèria, si bé haurà d'acreditar-se, en tot cas, permís de residència i/o treball per a la seua admissió.  
B) Estar en possessió del títol de llicenciat/ada en Farmàcia i, si fa al cas, dels títols, diplomes i documents que legalment l'habiliten per a l'exercici de la modalitat o especialització corresponent. El títol de doctor/a en Farmàcia, no acompanyat del corresponent títol de llicenciat/ada en Farmàcia, no habilitarà ni facultarà per a l'exercici professional.  
Per als nacionals d'un estat membre de la Unió Europea, quant a diplomes, certificats i altres títols, caldrà ajustar-se al que disposen el Reial Decret 1667/1989, de 22 de desembre, modificat pels reials decrets 1595/1992, de 23 de desembre, i 1171/2003, de 12 de setembre, i disposicions concordants i la resta de normes que puguen dictar-se. Per als nacionals d'estats no membres de la Unió Europea, caldrà ajustar-se al que disposa la legislació vigent.  
C) Satisfer les quotes i càrregues corresponents.  
D) No tindre antecedents que l'inhabiliten per a l'exercici professional.  
E) Acreditar, fefaentment, els títols o nomenaments civils, laborals o administratius que, en cada cas, justifiquen el tipus d'exercici en virtut del qual se sol·licita la col·legiació, de conformitat amb els requisits exigits per aquest Col·legi Oficial de Farmacèutics.  
3. Als/a les farmacèutics/iques, sent socis professionals o no, que exercisquen la seua activitat en societats regulades per la Llei 2/2007, de 15 de març, de Societats Professionals, els seran exigibles les condicions establides en l'anterior paràgraf 2.  
4. Quan la persona sol·licitant procedisca d'un altre Col·legi Oficial de Farmacèutics, haurà de presentar un certificat emés per aquest, acreditatiu de la seua pertinença o baixa en l'esmentada Corporació; la modalitat del seu exercici professional, que es troba al corrent en l'abonament de les càrregues col·legials, i que no li ha estat imposada cap sanció disciplinària de suspensió o inhabilitació en l'exercici professional.   
5. Quan, per aplicació del principi de col·legiació única, establit en l'article 3.1. de la Llei 2/1974, de 13 de febrer, de Col·legis Professionals, en la redacció donada pel Reial Decret Llei 6/2000, de 23 de juny, un farmacèutic col·legiat, exercent en col·legi distint, pretenga tindre activitats professionals al territori de la província d'Alacant, s'atindrà a les prevencions de l'esmentada Llei, i bastarà que curse notificació, a través del col·legi on tinga establit el domicili de l'activitat professional principal, i comunicar l'actuació dins de l'àmbit territorial de la província d'Alacant, i quedarà, des de tal moment, sota l'empara col·legial en el seu exercici, i sotmés a la seua competència disciplinària pels actes que realitze dins de l'àmbit d'aquest.  
Article 12  
1. Presentades les peticions d'incorporació al Col·legi, es tramitaran conforme estableix la Llei 30/1992, de 26 de novembre, i seran resoltes per la Junta de Govern que, mitjançant una resolució motivada, acceptarà o denegarà les sol·licituds.   
2. La resolució serà notificada a les persones interessades en la forma prevista en els articles 58 i 59 de la Llei 30/1992, de 26 de novembre, i es farà pública en l'àmbit col·legial.  
3. La Junta de Govern d'aquest Col·legi Oficial de Farmacèutics podrà habilitar procediments excepcionals perquè, en casos d'urgència, puga concedir-se, amb caràcter provisional, la col·legiació o baixa col·legial, sense perjudici de la definitiva resolució per aquella.  
4. Transcorreguts tres mesos, o sis mesos en cas de pròrroga, des de la sol·licitud de la col·legiació, sense haver-se comunicat la resolució a la persona interessada, la seua petició podrà entendre's estimada, si la documentació i titulació presentada és l'exigida en els presents Estatuts.  
5. Contra els acords de la Junta de Govern, en què s'admeten o deneguen les sol·licituds de col·legiació, podran les persones interessades interposar, en el termini d'un mes, recurs d'alçada davant del Consell General de Col·legis Oficials de Farmacèutics, la resolució del qual esgotarà la via administrativa, encara que quedarà expedita la reclamació contenciosa administrativa, si fa al cas.   
6. Les sol·licituds de col·legiació seran denegades, a més de en els casos en què per llei procedisca, especialment, en els supòsits següents:  
a) Quan els documents presentats amb la sol·licitud d'ingrés siguen insuficients o oferisquen dubtes sobre la seua validesa o legitimitat.  
b) Quan haguera patit la persona peticionària alguna condemna per sentència ferma dels tribunals que, en el moment de la sol·licitud, l'inhabilite per a l'exercici professional.  
c) Quan, en formular-se la sol·licitud, la persona peticionària es trobe en suspens de l'exercici professional, en virtut de sanció disciplinària ferma imposada en un altre Col·legi Oficial de Farmacèutics.  
d) Quan la persona sol·licitant haguera incorregut en conducta que, d'haver estat incorporada, constituïra falta molt greu que comportara l'expulsió o suspensió en l'exercici professional i així estiguera declarat per resolució ferma, llevat que s'haja complit la pena o sanció.  
e) Les sol·licituds de doble col·legiació podran denegar-se en cas d'incompatibilitat legal entre l'actuació que es pretén realitzar en el territori d'aquest Col·legi i/o l'exercici professional de l'activitat principal al col·legi d'origen.  
Article 13. Pèrdua de la condició de col·legiat/ada.  
1. La condició de col·legiat/ada es perdrà per les causes següents:  
a) Defunció del/de la col·legiat/ada.  
b) Baixa voluntària comunicada per escrit.  
c) Pèrdua dels requisits per a la col·legiació, comprovada mitjançant expedient, amb audiència de la persona interessada.  
d) Expulsió del Col·legi, acordada en expedient disciplinari que haja adquirit fermesa.  
e) Per condemna judicial ferma, que comporte l'accessòria d'inhabilitació per a l'exercici de la professió.  
2. La pèrdua de la condició de col·legiat/ada no alliberarà la persona interessada del compliment de les obligacions vençudes, ni del pagament de les quotes ordinàries i extraordinàries, imposades abans que la baixa es produïsca.  
3. Totes les altes i baixes de col·legiació, els canvis de modalitat d'exercici professional, així com les dades que afecten la fitxa col·legial, seran comunicats, tan ràpidament com siga possible, al Consell General de Col·legis Oficials de Farmacèutics i al Consell de Col·legis Oficials de Farmacèutics de la Comunitat Valenciana, per a l'actualització de les corresponents bases de dades.  
4. De la mateixa manera, quan es produïsca una suspensió, baixa o expulsió dels socis professionals, d'una societat d'aquest caràcter, de manera que es desnaturalitze la seua condició d'acord amb la legalitat vigent, es practicaran les mateixes notificacions establides en el paràgraf anterior.   
CAPÍTOL II  
Drets, deures i prohibicions  
Article 14. Són drets bàsics dels/de les farmacèutics/iques col·legiats/ades:  
1. Participar en la gestió corporativa i, per tant, exercir el dret de petició, el de vot i l'accés als llocs i càrrecs directius, mitjançant els procediments i amb el compliment dels requisits que s'estableixen en els presents Estatuts.  
2. A rebre les circulars, notificacions, comunicacions i la resta de documentació que s'acorde transmetre a les persones col·legiades, pels òrgans directius del Col·legi, pel Consell de Col·legis Oficials de Farmacèutics de la Comunitat Valenciana, d'estar constituït, i pel Consell General de Col·legis Oficials de Farmacèutics.  
3. A poder tindre accés als llibres i suports comptables, en presència d'un membre de la Junta de Govern o de qui siga delegat per aquesta, en el termini de vint dies d'antelació a la celebració de l'Assemblea General, on hagen de presentar-se per a la seua aprovació.  
4. Actuar, en l'exercici de la seua professió, amb tota llibertat i independència, sense altres limitacions que les imposades per les lleis i per les normes disciplinàries, i podrà, a aquest efecte, demanar i obtindre del Col·legi i, si fa al cas, del Consell de Col·legis Oficials de Farmacèutics de la Comunitat Valenciana i Consell General de Col·legis Oficials de Farmacèutics d'Espanya, la protecció de la seua lícita llibertat d'actuació, sota l'empara de la Constitució.  
5. Ser representats, recolzats/ades i, si fa al cas, defensats/ades pel Col·legi, en aquells casos en què siguen part, quan concórrega interés general per a tota la professió, ja siga en les seues relacions amb autoritats administratives, tribunals, entitats públiques o privades.   
6. Gaudir, en les condicions que s'assenyalen, dels serveis que el Col·legi, i el Consell de Col·legis Oficials de Farmacèutics de la Comunitat Valenciana, quan siga constituït, o el Consell General de Col·legis Oficials de Farmacèutics d'Espanya tinguen establits.  
7. Ser tractat/ada per les persones usuàries, i per les institucions públiques sanitàries, amb la dignitat que reclama l'exercici de la professió.  
8. Nomenar, concertant la relació laboral dins del marc legal procedent, farmacèutics/iques regents, substituts/es o adjunts/es, i afectar-los la seua modalitat d'exercici professional.  
Article 15. Són deures dels/de les col·legiats/ades:  
1. Complir, en qualsevol de les modalitats admeses per a l'exercici de la professió farmacèutica, el que disposa la Legislació Sanitària i del Medicament, els presents Estatuts i els reglaments de Règim Interior d'aquest Col·legi Oficial de Farmacèutics.   
2. Exercir la professió farmacèutica, siga quina siga la modalitat a què es dediquen, i procurar en tot moment realitzar, amb la màxima eficàcia, les tasques sanitàries i assistencials que els siguen pròpies, d'acord amb els criteris bàsics establits en les lleis i en les directrius d'aquest Col·legi Oficial de Farmacèutics.  
3. Garantir, en el seu exercici professional, la llibertat d'elecció de la persona usuària, en l'accés a les prestacions sanitàries exercides pels/per les farmacèutics/iques.  
4. Estar al corrent en el pagament de qualsevol tipus de quota col·legial.  
5. Comunicar al Col·legi les dades d'interés professional que afecten la seua fitxa col·legial, així com les responsabilitats que assumisquen en relació amb la modalitat de la professió i especialitats que exercisquen.  
6. Informar el Col·legi de totes aquelles iniciatives que afecten l'activitat professional, en especial els concerts o acords que realitze per a la dispensació als centres hospitalaris i/o sociosanitaris i, en tot cas, la relació d'aquells que atén.   
7. Esforçar-se per oferir una elevada qualitat en les seues actuacions professionals, mitjançant una formació continuada que actualitze els seus coneixements.  
8. No cooperar, directament o indirectament, en contractes en què es puga simular la propietat o titularitat de l'oficina de farmàcia, o en altres formes d'exercici professional que resulten incompatibles o il·legals, ni prestar suport a cap fet que tendesca a desvirtuar la dignitat i el prestigi de la professió.  
9. Sotmetre, qualsevol classe de propaganda i publicitat que li interesse realitzar, a les prescripcions de les lleis de Defensa de la Competència i al principi d'interdicció de la competència deslleial.  
10. Evitar qualsevol classe de convenis i/o acords o pactes amb altres professions sanitàries o amb entitats públiques o privades, que tinguen com a objecte lucrar-se amb la recomanació i ordenació dels seus respectius serveis i impedisca la llibertat d'elecció de la persona usuària, de conformitat amb allò que s'ha assenyalat en el punt 3 del present article.  
11. Respectar les indicacions legals i reglamentàries, en matèria de preus de venda dels medicaments.  
12. Complir estrictament les funcions d'adquisició, custòdia, subministrament, control i dispensació de medicaments, tant d'ús humà com d'ús animal, a l'oficina de farmàcia, als serveis de farmàcia d'hospitals, o de centres sociosanitaris, farmacioles o depòsits de medicaments, magatzems de distribució de medicaments i els establiments comercials detallistes de medicaments d'ús animal, en la forma establida per a cada cas en la legislació vigent.  
13. Proposar el nomenament dels seus/de les seues substituts/es, en els casos exigits per les lleis i pels presents Estatuts.   
14. Respectar i guardar el secret professional, considerat com un dret i un deure del/de la farmacèutic/a.  
15. No difondre informacions que es declaren confidencials, d'acord amb la legislació sanitària i la resta de normativa legal.  
16. Mantindre en estat d'higiene sanitària tot establiment sanitari que, d'acord amb la normativa d'aplicació, es trobe sota la seua responsabilitat.  
Article16. A més del que estableixen els articles anteriors, tot/a col·legiat/ada s'abstindrà de:  
a) Exercir la medicina, odontologia, veterinària i/o fisioteràpia, en els termes arreplegats en la legislació vigent.   
b) La preparació de remeis secrets.  
c) Comercialització de medicaments no autoritzats.  
d) Realitzar qualsevol actuació contrària a un ús racional dels medicaments, o canalitzar de totes maneres les prescripcions o receptes d'aquests, cap una determinada oficina de farmàcia, farmaciola, depòsit de medicaments o comercial detallista en els medicaments d'ús animal. S'entén per canalització qualsevol classe d'acte, acord amb tercers o mètode que afecte els principis de lliure elecció de la persona usuària i la competència lleial sota el principi d'igualtat.   
e) Realitzar qualssevol pactes, convenis de participació, dicotomia o comissió amb altres professionals sanitaris, tendents a incrementar l'ús irracional de medicaments, a dirigir el seu consum entre usuaris, pacients o beneficiaris, o a acaparar prescripcions o receptes en virtut de tals pràctiques.  
f) Realitzar qualsevol actuació, expressament prohibida per les lleis i la normativa col·legial.  
Les prohibicions contingudes en aquest article s'aplicaran tant als socis professionals col·legiats d'una societat d'aquest caràcter, com a la societat professional mateixa.   
TÍTOL QUART  
De les societats professionals   
CAPÍTOL PRIMER:   
Del registre de societats professionals  
Article 17   
1. Es crea, al Col·legi Oficial de Farmacèutics de la província d'Alacant, el Registre de Societats Professionals, per tal d'incorporar, registralment, aquelles societats professionals que, en els termes que preveu la legalitat vigent i en els presents Estatuts, es constituïsquen per a l'exercici en comú d'una activitat professional farmacèutica.  
2. La inscripció al Registre de Societats del Col·legi és obligatòria per a totes les societats professionals domiciliades a l'àmbit territorial del Col·legi i requereix la prèvia inscripció al Registre Mercantil.   
3. El Col·legi exercirà, respecte d'aquestes societats, les competències que l'ordenament jurídic i els presents Estatuts li atribuïsquen sobre els professionals col·legiats.  
CAPÍTOL SEGON:  
Constitució de societats professionals i inscripció en el registre   
del Col·legi  
Article 18. El Registre de Societats Professionals del Col·legi Oficial de Farmacèutics de la província d'Alacant, estarà integrat per dues seccions:   
Secció I: Per a la inscripció de societats professionals d'activitat única  
Secció II: Per a la inscripció de societats professionals d'activitat multidisciplinària.  
Article 19   
1. Els farmacèutics col·legiats, que realitzen l'exercici en comú d'una activitat professional per a la qual es troben facultats, en virtut de la seua titulació en els termes previstos per la legalitat vigent i pels presents Estatuts, podran constituir, per a l'exercici de l'activitat, una societat professional la constitució de la qual, si té el seu domicili a l'àmbit territorial del Col·legi, haurà de trobar-se, en tot cas, degudament formalitzada en escriptura pública i inscrita al Registre Mercantil i al Registre de Societats Professionals del Col·legi.  
2. Per a la pràctica de la inscripció al Registre de Societats Professionals del Col·legi, hi caldrà aportar la còpia autoritzada de l'escriptura pública, inscrita al Registre Mercantil, amb identificació dels socis professionals, amb especificació del número de col·legiat de cada un d'ells i col·legi de pertinença, i dels socis no professionals.  
3. Hauran d'identificar-se també les persones que s'encarreguen de l'administració i representació de la societat, i se n'expressarà la condició de soci professional o no de cada una d'elles.   
4. Hi caldrà acreditar la contractació d'una assegurança que cobrisca la responsabilitat de la societat professional, en l'exercici de l'activitat o activitats que constituïsquen el seu objecte social.   
5. Serà, així mateix, obligatòria la inscripció al Registre de Societats Professionals del Col·legi, dels canvis de socis i administradors o qualsevol modificació de l'objecte social de la societat professional que poguera produir-se, prèvia modificació, si fa al cas, de l'escriptura pública i inscripció al Registre Mercantil corresponent. De la mateixa manera, s'inscriurà qualsevol transmissió de la propietat de les accions, participacions socials, quotes o qualsevol constitució, modificació o extinció de drets reals o personals sobre les societats, amb indicació del nom i circumstàncies personals i professionals de les parts de l'operació que es tracte.   
6. El Col·legi Oficial de Farmacèutics de la província d'Alacant remetrà periòdicament al Ministeri de Justícia, a la Conselleria de Sanitat, al Consell de Col·legis Professionals de Farmacèutics de la Comunitat Valenciana i al Consell General de Col·legis Oficials de Farmacèutics, la informació corresponent a les inscripcions practicades durant el període indicat en el Registre de Societats Professionals del Col·legi.   
Article 20   
1. Sense perjudici del que disposa l'article anterior, en l'assentament corresponent a cada societat professional es farà constar, necessàriament:   
a. Nom o denominació social d'aquesta, naturalesa de la relació societària. I constitució de la Societat que necessàriament integrara la inscripció primera. Data i notari autoritzant de l'atorgament. Assentament de la inscripció al Registre Públic, procedent segons la naturalesa de la societat. Domicili social, i lloc o llocs on s'exercirà l'activitat professional pròpia d'aquesta. El que s'acreditarà amb la còpia autoritzada de l'escriptura corresponent.  
b. Relació nominal dels socis professionals que la componguen. Així com dels socis no professionals, si n'hi ha. Amb expressió de la participació de cada un d'aquells i d'aquests.  
c. La modificació dels Estatuts Socials, així com els augments i les reduccions del capital.  
d. El termini per al qual es constitueix la societat professional i les seues variacions o pròrrogues.  
e. El nomenament i cessament dels seus administradors, liquidadors, auditors. S'inscriurà igualment el nomenament dels secretaris administradors dels òrgans col·legiats, encara que no foren membres d'aquests.  
f. Els poders generals, i delegacions de facultats atorgades amb caràcter general, així com la seua modificació, o revocació.   
g. La transformació, fusió, escissió o rescissió parcial, dissolució i liquidació de la societat.   
h. En general, els actes que modifiquen el contingut dels assentaments practicats.  
2. S'inscriuran també l'emissió d'obligacions o altres valors negociables, agrupats en emissions, realitzades per societats anònimes o entitats autoritzades per a això, i els altres actes i circumstàncies relatius als mateixos, la inscripció dels quals estiga legalment establida.  
3. Caldrà la inscripció de l'admissió i exclusió de qualsevol classe de valors a negociació, en un mercat secundari oficial.  
4. Es reputarà títol inscriptible, a aquests efectes, el que ho siga per a la inscripció al Registre Mercantil o en el procedent, si fa al cas, per la naturalesa de la societat professional.   
CAPÍTOL TERCER:  
Dels drets i deures en l'exercici de l'activitat professional, a través de societat professional  
Article 21. Una vegada produïda la inscripció al Registre de Societats Professionals del Col·legi, l'exercici d'activitats professionals, a través d'aquelles societats, donarà lloc als següents drets:   
a) Exercir l'activitat professional que constituïsca el seu objecte social, en els termes legalment i estatutàriament establits.   
b) Obtindre certificats acreditatius sobre fets i circumstàncies dels actes propis de l'activitat professional, desenvolupats per la societat.   
c) Obtindre informació tècnica professional, relativa a la modalitat d'exercici de l'activitat que constituïsca l'objecte social de la societat professional.   
Article 22. L'exercici d'activitats professionals, a través de societats professionals, comporta els deures següents:   
a) Complir estrictament amb el que disposen la normativa sanitària vigent, la de societats professionals, col·legis professionals i els presents Estatuts  
b) La societat i els seus socis tenen el deure conjunt de comunicar, al Registre de Societats Professionals del Col·legi, qualsevol transmissió de la propietat de les accions, participacions socials, quotes o qualsevol extinció de drets reals o personals sobre les mateixes, amb indicació del nom i circumstàncies personals o professionals de les parts de l'operació que es tracte, sense perjudici, si fa al cas, de la tramesa al Registre Mercantil. Igualment es traslladarà al Registre de Societats Professionals del Col·legi qualsevol modificació que afecte els administradors o el contracte social.   
c) Garantir la llibertat d'elecció de la persona usuària, en l'accés a les prestacions assistencials sanitàries.   
d) Estar al corrent en el pagament de qualsevol tipus de quota fixa, extraordinària o variable, o quantitat que siga acordada per l'òrgan estatutàriament competent per a inscripció, expedició de certificats i realització de comunicacions del Registre de Societats Professionals del Col·legi.   
e) No cooperar ni intervindre, directament o indirectament, en activitats professionals que resulten incompatibles o il·legals, ni prestar suport a cap fet que puga desvirtuar el rigor i prestigi de l'activitat professionals de què es tracte.  
f) Tindre coberta, mitjançant una assegurança, la responsabilitat civil de la societat, en l'exercici de l'activitat o activitats que constituïsquen el seu objecte social.   
CAPÍTOL QUART  
De l'exercici d'activitats professionals, a través d'una societat professional  
Article 23   
1. Les activitats professionals, pròpies de la professió farmacèutica, podran desenvolupar-se, en els termes previstos legalment, pels farmacèutics a títol personal, de forma col·lectiva no societària o a través de societats professionals. Queda expressament prohibit l'exercici, per societats professionals, de tota activitat professional que implique la titularitat per part d'aquelles d'una oficina de farmàcia.   
2. Les societats professionals, que es constituesquen a l'àmbit territorial del Col·legi, tindran com a objecte únicament l'exercici de l'activitat o activitats professionals que els són pròpies, les quals es realitzaran a través dels professionals farmacèutics degudament col·legiats.   
3. Les activitats professionals executades sota raó, o denominació, d'una societat professional, hauran de realitzar-se d'acord amb la normativa vigent i els presents Estatuts.   
4. La societat i els professionals, siguen socis o no, respondran solidàriament de quants deutes socials es deriven dels actes professionals en què aquests hagen intervingut. Sense perjudici d'això, els drets i obligacions de l'activitat professional desenrotllada s'imputaran a la societat.   
5. Únicament podran ser socis d'una societat professional, les persones o, si fa al cas, les societats professionals degudament inscrites en un col·legi professional, en els quals no concórrega causa d'incompatibilitat legal per a l'exercici de la professió, en la modalitat o activitat que constituïsca l'objecte social d'aquella.   
6. No podran ser socis professionals d'una societat professional, que tinga com a objecte l'exercici d'activitats pròpies de la professió farmacèutica, les persones que es troben inhabilitades per al seu exercici, en virtut de resolució judicial o corporativa ferma.   
7. En tot allò no expressament previst en els presents Estatuts, en relació amb l'exercici d'activitats professionals farmacèutiques, a través de societats professionals, resultarà d'aplicació la Llei 2/2007, de 15 de març, de Societats Professionals, així com la normativa sectorial autonòmica i estatal, vigent en cada moment.   
TÍTOL CINQUÉ  
Organització bàsica del Col·legi  
CAPÍTOL PRIMER  
Dels òrgans col·legials  
Article 24  
Són òrgans bàsics del Col·legi Oficial de Farmacèutics de la Província d'Alacant:  
a) L'Assemblea General de Col·legiats/ades.  
b) La Junta de Govern.  
c) La Comissió Permanent de la Junta de Govern.   
Article 25. De l'Assemblea General  
1. L'Assemblea General del Col·legi Oficial de Farmacèutics de la Província d'Alacant és l'òrgan suprem i sobirà de representació i expressió de la voluntat dels col·legiats, i estarà constituïda per la totalitat d'aquests, en l'exercici dels seus drets corporatius.  
2. Corresponen a l'Assemblea General les següents atribucions bàsiques:  
a) Aprovació i modificació dels Estatuts del Col·legi i els reglaments de Règim Interior i, en general, totes les normes que han de regir a l'àmbit del Col·legi.  
b) L'aprovació dels pressupostos, comptes de l'exercici i la quantia de les quotes ordinàries, extraordinàries, derrames i contraprestacions pecuniàries, que hauran de satisfer els/les col·legiats/ades.  
c) La disposició o alienació dels béns immobles del Col·legi. I la constitució, modificació, absorció, fusió i liquidació de societats mercantils i fundacions, i la participació en aquestes per mitjans diferents de l'adquisició de valors que cotitzen en Borsa.   
d) El debat, deliberació i votació de la moció de censura, si és procedent, a la Junta de Govern, de conformitat amb el procediment que s'estableix en aquests Estatuts.   
e) I, en general, l'adopció de qualsevol classe d'acords conduents a l'èxit dels seus objectius i finalitats, d'acord amb els presents Estatuts i els reglaments de Règim Interior.  
3. L'Assemblea General podrà reunir-se amb caràcter ordinari o extraordinari.   
4. Almenys una vegada a l'any se celebrarà la reunió ordinària i, amb caràcter extraordinari, sempre que ho acorde el president, la Junta de Govern o ho sol·liciten, per escrit raonat i amb expressió dels punts a tractar, un nombre de col·legiats que supose el 20 per cent del cens col·legial. També podran instar un nombre igual de col·legiats la inclusió, en l'orde del dia d'una assemblea ordinària, de punts diferents de tractar en aquesta, sempre que se sol·licite amb una antelació de vint dies naturals a la data de la celebració de l'assemblea. En ambdós casos, caldrà que les matèries o punts introduïts es referisquen, sempre, a assumptes de la competència de l'assemblea general.   
5. La convocatòria de l'assemblea general, sol·licitada pels col·legiats/ades, en els termes que preveu el paràgraf anterior, així com la sol·licitud d'inclusió de nous punts en l'orde del dia de les assemblees convocades, només podrà ser denegada per resolució motivada de la Junta de Govern, fonamentada per incomplir, la sol·licitud, els requisits assenyalats, o per referir-se a assumptes que no siguen competència de l'Assemblea General o per proposar punts al debat i aprovació, manifestament contraris a l'ordenament jurídic.   
6. Contra la denegació de la convocatòria de l'Assemblea General, cabrà sempre recurs contenciós administratiu, en els termes que preveu la legislació comuna. Si transcorregueren tres mesos sense que la resolució expressa es produïsca, s'entendrà aquesta denegada i quedarà expedita la via contenciosa administrativa.   
7. Els acords adoptats en Assemblea General seran executius, sense perjudici dels recursos procedents, i seran obligatoris i vinculants per a totes les persones col·legiades.  
8. Les convocatòries amb l'orde del dia de les assemblees generals, seran cursades pel secretari a totes les persones col·legiades, per correu ordinari, amb almenys quinze dies naturals d'antelació, llevat dels casos d'urgència justificada, segons el parer de la Junta de Govern, que haurà de ser ratificada com a primer punt de l'orde del dia per l'Assemblea General corresponent, en què bastaran dos dies d'antelació. Al mateix temps, es publicarà almenys en dos dels diaris de major difusió en la província, i s'indicarà lloc, data i hora.  
9. Les assemblees generals purament informatives, sense caràcter decisori, es convocaran amb l'antelació que estime suficient la Junta de Govern, i podran ser convocades per simple anunci en dos dels diaris de major difusió a la província.  
10. Les assemblees generals, tant ordinàries com extraordinàries, quedaran vàlidament constituïdes, en primera convocatòria, quan concórreguen, presents, la meitat més un de les persones col·legiades. I, en segona convocatòria, separada almenys mitja hora de la primera, s'entendrà vàlidament constituïda siga quin siga el nombre de col·legiats/ades presents.  
11. En el debat dels assumptes, sotmesos a les assemblees generals, només es permetran tres torns a favor i tres en contra i una sola rectificació a cada col·legiat/ada que prenga part en el debat. Per a contestar al·lusions es concedirà l'ús de la paraula una sola vegada.  
12. Les intervencions no podran durar més de cinc minuts, ni més de dos les rectificacions o contestació a al·lusions. Els membres de la Junta de Govern podran fer ús de la paraula en qualsevol moment.  
13. En tot debat, el president podrà fixar l'hora límit d'acabament i de la corresponent votació o votacions, si fa al cas.  
14. Les votacions, en les assemblees generals, es faran de forma ordinària a mà alçada, però seran nominals (públiques o secretes), quan ho demane la majoria dels/de les col·legiats/ades presents o així ho decidisca el president. Seran sempre secretes les votacions que es referisquen a assumptes personals.  
15. No s'admetran delegacions de vot.  
16. Les decisions seran adoptades per majoria simple, llevat del cas de modificació d'Estatuts, en què caldrà la majoria absoluta dels/de les presents en l'Assemblea.  
17. Per a la redacció i aprovació de les actes de les assemblees generals, quan no ho siguen en el mateix acte, podran ser designats en cada una d'elles, per la mateixa Assemblea, tres interventors, que, amb la Junta de Govern i en la primera reunió que aquesta celebre, procediran a l'aprovació; sense perjudici que, si dos dels tres interventors discrepen de l'acord aprovatori, se sotmeta a la següent Assemblea General la ratificació o rectificació que procedisca. Quan l'Assemblea General no faça ús d'aquesta facultat, la redacció i aprovació de l'acta correspondrà a la Junta de Govern, i es presentarà a la seua ratificació per l'Assemblea General, en la següent sessió que es produïsca.   
Article 26. De la Junta de Govern   
1. La Junta de Govern del Col·legi Oficial de Farmacèutics de la província d'Alacant és l'òrgan d'execució dels acords de l'Assemblea General i assumeix la direcció, programació, gestió i administració del Col·legi.  
2. A la Junta de Govern correspondran totes les competències i atribucions de direcció i administració necessàries per a la consecució dels fins d'aquest Col·legi Oficial de Farmacèutics, i els específicament previstos en aquests Estatuts i en el Reglament de Règim Interior, sense perjudici de les facultats que corresponen a l'Assemblea General.  
3. La Junta de Govern estarà integrada pels membres següents:  
a) El president.  
b) Un vocal per cada dos-cents col·legiats/ades o fracció, amb un mínim d'onze vocals, d'entre els quals la mateixa Junta designarà, en la primera reunió que celebra una vegada electa, a proposta del president, el secretari i el tresorer, i, de la mateixa manera, els seus substituts: un vicepresident, un vicesecretari i un vicetresorer, que assumiran la funció de suplir aquests en els termes dels presents Estatuts.   
c) Un vocal per cada una de les seccions, a què es refereix l'article 29 dels presents Estatuts, sense perjudici d'allò que s'ha previst en l'article 38 d'aquests.   
4. La Junta de Govern adoptarà els seus acords per majoria de vots dels membres presents, i disposarà, en tot cas, el president de vot de qualitat, en cas d'empat.  
Article 27. Les atribucions i funcions del president, i de la resta de membres de la Junta de Govern, seran les següents:  
a) Correspon al president:  
1. La representació oficial del Col·legi, davant de tots els poders públics.   
2. Convocar, fixar l'orde del dia i presidir les reunions de la Comissió Permanent, de la Junta de Govern i de l'Assemblea General i de totes les comissions, comités, i, en general, totes les reunions d'orde col·legial a què assistisca, i dirigir les discussions i sempre amb vot de qualitat, en cas d'empat.  
3. Expedir els lliuraments per a la inversió dels fons del Col·legi; autoritzar els lliuraments i ordes de pagament, i subscriure els documents necessaris per a l'obertura de comptes corrents bancàries i els xecs expedits per la Tresoreria.  
4. Revisar la correspondència, quan ho estime pertinent, i autoritzar, amb la seua signatura, les comunicacions i circulars oficials.   
5. Fixar les línies d'actuació del Col·legi per al compliment dels seus fins i dirigir i coordinar l'actuació de tots els membres de la Junta de Govern.  
6. Ostentar la representació judicial i extrajudicial del Col·legi, i, en representació del Col·legi, atorgar el corresponent mandat de poder a favor de procuradors/ores i designar lletrat/ada, per a comparéixer en judici o exercitar accions de tot tipus que afecten la professió i les persones col·legiades, en l'exercici d'aquesta.  
7. Resoldre els assumptes urgents que no estiguen reservats a l'Assemblea General, i prendre les mesures de seguretat que siguen procedents en qualssevol classe d'assumptes de naturalesa urgent, i donar compte de les seues decisions a la Junta de Govern.  
8. Conéixer, i ser en tot cas informat, i autoritzar, si fa al cas, tota actuació dels altres membres de la Junta de Govern, dins de l'àmbit de les competències i fins col·legials.   
9. En casos de fonamentada i extraordinària urgència, podrà proposar qüestions no incloses en l'orde del dia de la Junta de Govern, sempre que siga acceptat unànimement pels presents el tràmit.  
10. Dirigir les deliberacions de totes les reunions a què assistisca, amb facultat per a cridar a la qüestió i a l'orde els qui intervinguen, per a retirar-los la paraula, i per a expulsar de la reunió els qui persistisquen en la seua actitud, després d'haver estat objecte de tres cridades a la qüestió o a l'orde, i els qui, de totes maneres, alteren el bon orde de les reunions.  
11. Vetlar pel compliment de les disposicions legals, estatutàries i reglamentàries i dels acords del Col·legi.  
12. Autoritzar, amb la seua signatura, juntament amb el secretari, les actes de les reunions dels òrgans col·legials.  
13. Autoritzar, amb la seua signatura, el títol d'incorporació al Col·legi i el carnet de col·legiat.  
14. Visar totes els certificats que siguen expedits pel secretari.  
15. Legitimar, amb la seua signatura, els llibres de comptabilitat i qualsevol altre de naturalesa oficial.  
16. Proposar a la Junta de Govern el nomenament del secretari, tresorer, vicepresident, vicesecretari, i vicetresorer, així com la seua remoció. I donar possessió dels seus càrrecs a aquests i als altres membres de la Junta de Govern.  
17. Ordenar la suspensió dels actes col·legials, subjectes al dret administratiu, quan així procedisca en dret.  
18. Designar, d'entre els components membres de la Permanent, qui represente i coordine les vocalies de secció o científiques, a què es refereix l'article 29 dels presents Estatuts.   
b) Correspon al vicepresident:  
1. Dur a terme totes aquelles funcions que li conferisca o delegue el president, llevat de les que, per la seua naturalesa, foren indelegables.  
2. Assumir totes les funcions d'aquest, en cas d'absència legal, renúncia, baixa per raó malaltia o defunció.  
c) Correspon al secretari:  
1. Redactar i dirigir els oficis de citació per a tots els actes del Col·legi i tots aquells de tràmit o altres, segons les instruccions que reba del president i amb l'anticipació deguda.  
2. Redactar les actes de les assemblees generals i de les reunions que celebre la Junta de Govern, i donar fe del seu contingut.  
3. Portar els llibres necessaris per al millor i més ordenat servei, i haurà d'haver obligatòriament aquell en què s'anoten les correccions que imposen a les persones col·legiades, així com el Llibre Registre de Títols.  
4. Rebre i donar compte, al president, de totes les sol·licituds i comunicacions que es remeten al Col·legi.  
5. Expedir, amb el vistiplau del president, els certificats que siguen sol·licitats per les persones interessades.  
6. Organitzar i dirigir les oficines i ostentar la direcció de personal.  
7. Tindre a càrrec seu l'arxiu i el segell del Col·legi.  
8. Donar fe de la presa de possessió de tots els membres de la Junta de Govern.  
9. Lliurar, amb el vistiplau del president, certificat de les actes i acords col·legials i dels fets que consten als registres a càrrec seu.  
10. Portar el llibre registre d'entrada i eixida de documents o codificació corresponent.  
11. Portar el llibre registre dels títols de llicenciat/ada i de doctor/a en Farmàcia i el de col·legiats/ades, o codificació corresponent. Cuidar de l'arxiu de les disposicions legals i reglamentàries, concernents a l'exercici professional.  
12. Redactar la memòria anual de Secretaria.  
13. Preparar el despatx dels assumptes, per donar compte al president i a la Junta de Govern.  
14. Signar la correspondència ordinària de mer tràmit.  
15. Dirigir l'oficina de la Secretaria i exercir la direcció directa de tot el personal al servei de Col·legi, al qual farà complir amb les seues obligacions específiques i amb els acords de la Junta de Govern, i proposar a aquesta el nomenament i cessament de l'esmentat personal.  
d) Correspon al vicesecretari substituir, en les seues funcions, el secretari, en cas d'absència ocasional i assumir totes les funcions d'aquest en cas d'absència, renúncia, malaltia o defunció.   
e) Correspon al tresorer:  
1. Materialitzar la recaptació i custodiar els fons del Col·legi.  
2. Pagar els lliuraments que expedisca el president o els propis del trànsit normal del Col·legi.  
3. Informar periòdicament la Junta de Govern del compte d'ingressos i despeses i marxa del pressupost, i formalitzar anualment els comptes de l'exercici econòmic vençut.  
4. Redactar els pressupostos anuals, que la Junta de Govern haja de presentar a l'aprovació de l'Assemblea General.  
5. Ingressar i retirar fons dels comptes bancaris, conjuntament amb el president o amb qualsevol altre membre de la Comissió Permanent, que la Junta de Govern haja autoritzat per a tal fi.  
6. Portar inventari minuciós dels béns del Col·legi, dels quals serà administrador.  
7. Controlar la comptabilitat i verificar la caixa.  
8. Informar, almenys una vegada al trimestre, la Junta de Govern, de l'execució del pressupost i de la situació de la Tresoreria. Elaborar els comptes anuals, per al seu sotmetiment, amb l'acord previ de la Junta de Govern, a l'Assemblea General.  
9. Informar de l'estat de comptes de les facturacions periòdiques que hagen sigut encomanades o hagen sigut concertades pel Col·legi amb les administracions sanitàries públiques o entitats privades, en els termes que preveu l'article 6, lletra u) dels presents Estatuts.   
f) Correspon al vicetresorer:  
Substituir en les seues funcions el tresorer, en cas d'absència ocasional i assumir totes les funcions d'aquest en cas d'absència, renúncia, malaltia o defunció.  
Article 28. De la Comissió Permanent de la Junta de Govern  
1. El president, el secretari, el tresorer, i els seus suplents, el vicepresident, el vicesecretari i el vicetresorer, constitueixen la Comissió Permanent de la Junta.  
2. A la Comissió Permanent correspon l'atenció dels assumptes de tràmit ordinari i els urgents o inajornables, que siguen competència de la Junta de Govern i que aquesta expressament li delegue o encomane, i s'haurà de reunir, amb aquest finalitat, almenys una vegada a la setmana.  
3. Quan, per raó d'urgència o causa inajornable, la Comissió Permanent resolga sobre temes de competència exclusiva de la Junta de Govern, haurà de donar compte a aquesta en la primera sessió que se celebre, per tal que la Junta ratifique, si fa al cas, el que acorda.   
4. La Comissió Permanent quedarà vàlidament constituïda, sempre que es reunisquen almenys tres dels seus sis membres i, entre ells, necessàriament, el president o, en la seua absència, el vicepresident.  
Article 29. De les seccions col·legials   
Al Col·legi s'establiran seccions, en què s'incorporaran els col·legiats que exercisquen la professió en les distintes modalitats. En el si de la Junta de Govern, aquestes seccions quedaran encomanades al vocal que resulte electe. Els presents Estatuts autoritzen l'Assemblea General per a la supressió, modificació, integració, divisió o nova creació de seccions, sense més limitacions que el seu nombre total no podrà excedir de deu.   
A títol enunciatiu i sense perjudici de les facultats i límit assenyalat en el paràgraf anterior, es constitueixen originàriament les següents:  
1. Farmacèutics titulars d'oficina de farmàcia.   
2. Farmacèutics de laboratoris de medi ambient, de salut pública i d'anàlisis clíniques.   
3. Farmacèutics de la distribució.   
4. Farmacèutics de la indústria.  
5. Farmacèutics dels serveis de farmàcia hospitalària.   
6. Farmacèutics en ortopèdia, acústica audiomètrica i optometria.   
7. Farmacèutics en alimentació.   
8. Farmacèutics en formulació magistral i dermofarmàcia.   
9. Farmacèutics al servei de les administracions públiques i farmacèutics en la investigació i docència, en centres públics o privats.  
10. Farmacèutics exercents en oficina de farmàcia, sense titularitat sobre aquesta.   
CAPÍTOL SEGON  
Règim electoral  
Article 30. El president, i els altres membres de la Junta de Govern, seran elegits mitjançant sufragi, lliure, directe i secret, en la forma que es determina en els presents Estatuts.  
Article 31. Les eleccions per als càrrecs de la Junta de Govern s'ajustaran al principi de lliure i igual participació dels/de les col·legiats/ades, d'acord amb el que disposen els presents Estatuts i al calendari i la normativa electoral complementària, que, aprovats per la Junta de Govern, es continguen en les convocatòries electorals; els quals en cap cas no podran oposar-se o contravindre allò que han establit aquests Estatuts.  
El sufragi serà lliure, igual, directe, siga personalment o per correu, i secret.  
A tots els efectes previstos en aquest capítol, es consideren hàbils tots els dies.  
Article 32. El mandat dels càrrecs de la Junta de Govern és de quatre anys, sense perjudici del termini màxim per a convocar eleccions.  
Article 33. Són electors/ores tots/es els/les col·legiats/ades, que es troben donats d'alta el dia de la convocatòria electoral i estiguen en el ple gaudi dels seus drets col·legials o corporatius i al corrent de les quotes i càrregues col·legials.   
Article 34. Són elegibles els/les col·legiats/ades que, a més d'ostentar la qualitat d'electors, reunisquen, el dia de la convocatòria, les condicions següents:  
a) Per al càrrec de president, trobar-se en l'exercici de la professió i portar exercint-la, en qualsevol de les seues modalitats, un mínim de tres anys a la data de la convocatòria.  
b) Per a tots els altres vocals de número i els seus suplents, trobar-se en l'exercici de la professió i portar exercint-la, en qualsevol de les seues modalitats, un mínim de dos anys en la data de la convocatòria.   
c) Per als vocals representants de secció, trobar-se en l'exercici de la modalitat o una de les modalitats que componguen la secció, per la qual es presenten, amb dos anys almenys d'antelació a la data de la convocatòria electoral.  
d) No tindran la condició d'elegibles per al mateix càrrec, ja siga el de president, ja siga el de vocal de número o vocal de secció determinada, els qui hagueren ostentat aquest càrrec en la Junta de Govern que convoca les eleccions, i hagueren consumit dos mandats de quatre anys consecutius immediatament anteriors a la convocatòria. Aquesta limitació a dos mandats complets consecutius, s'entén sense perjuí d'allò que s'ha establit per a la moció de censura, i no s'aplicarà, siga quin siga el nombre de mandats, si aquests no són consecutius.   
Article 35. Correspon a la Junta de Govern acordar la convocatòria d'eleccions, com a màxim el dia que vença el termini del seu mandat, comptador a partir de la presa de possessió, de manera que no hi haja solució de continuïtat en la cobertura dels càrrecs col·legials. A partir del compliment del seu mandat, la Junta, a qui corresponga vacar, quedarà en situació d'en funcions, fins que done possessió a l'electa.   
La convocatòria inclourà el calendari electoral i les normes aplicables a l'elecció, de conformitat amb el que disposen els presents Estatuts i, si fa al cas, els reglaments de Règim Interior del Col·legi.  
La convocatòria electoral es remetrà a tots/es els/les col·legiats/ades, dins dels tres dies següents a la seua adopció i s'anunciarà en dos diaris provincials de màxima difusió.  
Article 36. En cada procés electoral es constituirà una mesa electoral, que serà l'encarregada de vigilar tot el procés, presidir la votació, realitzar l'escrutini, resoldre les reclamacions que es presenten i, en general, realitzar quantes actuacions calguen per a garantir la puresa, objectivitat i transparència del procés electoral.  
La Mesa Electoral estarà formada pel president, que serà l'elector/a de més edat, d'entre els qui no hagen complit 65 anys el dia de la constitució de la Mesa, i quatre vocals, dels quals dos seran els/les electors/ores que els seguisquen en edat i els altres dos, els/les de menor edat el dia de la mateixa constitució de la Mesa.   
El vocal de menor edat actuarà de secretari. Es designaran cinc suplents, que seran aquelles persones col·legiades que seguisquen als titulars de la Mesa en l'orde indicat d'edat.  
Els suplents només tindran la missió de completar la Mesa Electoral, en el moment de la seua constitució.  
Si, per aplicació de la regla precedent, la Mesa no poguera estar composta, en qualsevol moment, pels cinc membres que la van constituir, seguirà constituïda vàlidament amb els qui resten, sempre que el seu nombre no fóra inferior a tres.  
Quan el nombre de col·legiats/ades així ho aconselle, la Mesa podrà estar constituïda fins a un màxim de sis membres, és a dir, president i cinc vocals i, en el supòsit d'empat, decidirà el vot de qualitat del president.  
Cap dels components de la Mesa podrà ser candidat/a, ni estar en relació amb qualsevol d'ells, en els supòsits de l'article 28.2 de la Llei 30/1992 i, si ho és, el substituirà en aquesta el seu suplent.  
La Mesa es constituirà dins dels cinc dies següents a cada convocatòria electoral. La constitució de la Mesa es comunicarà a totes les persones col·legiades, dins dels tres dies següents.  
Article 37. La Junta de Govern facilitarà a la Mesa Electoral la llista d'electors, la qual hauran de fer-se pública mitjançant la seua exposició al tauler d'anuncis del Col·legi, el mateix dia de la constitució de la Mesa Electoral.  
La llista, així publicada al tauler d'anuncis, constituirà el cens de votants.  
La Mesa Electoral resoldrà quantes incidències o reclamacions relatives a inclusions, exclusions o rectificacions es presenten dins dels cinc dies següents a aquell en què comence l'exposició de la llista. L'esmentada resolució es farà pública en el mateix tauler d'anuncis, entre els dies sisé i vuité següents a aquell en què comence l'exposició.  
Contra la indicada resolució de la Mesa Electoral, podrà interposar-se recurs de reposició davant d'aquesta dins dels tres dies següents a la seua publicació. Els recursos hauran de ser resolts per la Mesa dins dels set dies següents a la seua interposició.  
Article 38. A partir del moment en què es constituïsca la Mesa Electoral i fins a les 14 hores del dia vint-i-cinqué posterior, els/les col·legiats/ades podran presentar davant d'aquella els documents en què es continguen les candidatures per a ocupar els càrrecs.  
Les candidatures per a ocupar els càrrecs de president i les vocalies de número a què es referix l'art. 26.3.b) d'aquests Estatuts, hauran de ser completes, i hi hauran de figurar els candidats al lloc de president encapçalant la llista, i a les vocalies de número, amb la seua expressió ordinal, des del vocal primer al vocal onzé, o successius si és el cas, que s'hagen de cobrir, amb el seu nom i dos cognoms.   
Perquè la candidatura siga vàlida a tots els efectes haurà de cobrir necessàriament el càrrec de president, i tots els vocals de número. També s'inclourà en les llistes una relació de suplents de les vocalies de número, que serà de quatre candidats que substituiran els vocals electes al llarg del mandat, en cas de renúncia, incapacitat, defunció o qualsevol altra causa de cessament.  
Aquestes candidatures hauran d'anar avalades amb la firma de vint-i-cinc electors/ores que no siguen candidats/es en aquesta. En la presentació de tota candidatura haurà de constar la conformitat i acceptació de cada un dels candidats s'acompanyarà fotocòpia del DNI dels/de les candidats/es de tots els/les que avalen les candidatures.  
Les candidatures per a cobrir les vocalies de Secció, a què es referix l'art. 29 d'aquests Estatuts, es presentaran amb el caràcter d'obertes i podran ser completes, parcials i fins i tot per a una sola vocalia.   
En aquestes figuraran els/les candidats/es cada vocalia, amb el seu nom i dos cognoms. Aquestes candidatures també hauran d'anar avalades amb la firma de vint-i-cinc electors/ores. En la presentació de tota candidatura haurà de constar la conformitat i acceptació de cada un dels candidats/ates s'acompanyarà fotocòpia del DNI dels/de les candidats/ates de tots els/les que avalen les candidatures, i certificat col·legial d'exercici del/de la candidat/a a la secció per a la qual opte, durant almenys els dos anys anteriors a la convocatòria electoral.  
L'endemà de finalitzar el termini de presentació de candidatures, la Mesa es reunirà a les deu hores, per a revisar les corresponents documentacions i procedir a la proclamació d'aquelles candidatures que reunisquen els requisits establits, i s'estendrà acta per duplicat del resultat de la proclamació. En l'acta s'arreplegaran totes les reclamacions que puguen formular els/les assistents a l'acte, sobre les quals la Mesa Electoral resoldrà el que procedisca. Una de les còpies serà exposada en el tauler d'anuncis del Col·legi, i es reservarà l'altra com a part de l'expedient electoral.  
En el cas que alguna candidatura patisca algun defecte formal esmenable, la Mesa concedirà un termini de quaranta-huit hores per a l'esmena, i es demorarà, en aquest cas, la resolució corresponent sobre la candidatura afectada fins a l'endemà al que finalitze l'esmentat termini, a la mateixa hora indicada. En cap cas no es considerarà esmenable la insuficiència del nombre de firmes d'aval d'electors/ores, ni l'incompliment del requisit que les candidatures es presenten completes.  
Quan només hi haja una candidatura proclamada, no procedirà votació i seran proclamats/ades electes tots els seus components. En el mateix cas, s'operarà quan a alguna o algunes de les vocalies de secció es presente un/una només candidat/a.  
Quan en el cas de vocalies de secció a què es referix l'art. 29 d'aquests Estatuts, no s'haguera presentat cap candidatura per a cobrir alguna o algunes d'aquestes, quedaran vacants i la Junta electa que resulte del procés, acordarà en la primera reunió que se celebre encomanar aquesta a qualsevol dels vocals de número d'aquesta.  
Totes les reunions que, als fins indicats, celebre la Mesa Electoral seran públiques.  
Article 39. El dia assenyalat en la convocatòria, que haurà d'estar comprés entre el vuitanté i el noranté posteriors a la constitució de la Mesa Electoral, a les nou hores, donarà començament l'acte de votació, i amb aquesta finalitat, haurà d'estar constituïda prèviament la Mesa Electoral.  
Cada candidatura podrà designar dos interventors, prèvia la presentació de credencials firmades per un dels membres de la candidatura corresponent.  
El temps de permanència de la Mesa Electoral serà des de les nou hores fins a les vint hores del dia assenyalat per a l'elecció, durant el temps de les quals hauran d'emetre el seu vot els/les electors/ores.  
El president de la Mesa tindrà, dins del local on se celebre l'elecció, autoritat exclusiva per a mantindre l'orde, assegurar la llibertat dels electors i l'observança de la legalitat. En el lloc reservat on s'instal·le la Mesa Electoral, només podran romandre els components de la Mesa Electoral, així com els interventors en representació de les candidatures.  
Ni en els locals on se celebre l'elecció ni als voltants d'aquests podrà realitzar-se propaganda de cap gènere a favor dels/de les candidats/es. El president de la Mesa prendrà a aquest respecte totes les mesures que estime convenients.  
Per a la votació s'habilitaran les urnes necessàries, segons el nombre de votants i a juí del president de la Mesa, perquè tinga lloc la votació. Es votaran per separat les candidatures en llista tancada i bloquejada a president i les vocalies de número, i les candidatures en llista oberta a les vocalies de secció. Pel que el nombre mínim d'urnes previstos serà de dos.   
La votació serà nominal i secreta, i anunciarà el president la seua iniciació amb les paraules «comença la votació».  
Tots/ els/les electors s'acostaran, un a u, a la Mesa, i manifestaran el seu nom i cognoms. Després de cerciorar-se per l'examen de les llistes del cens electoral, que faran els vocals i interventors, que hi figura el nom del/de la votant, així com la seua identitat que es justificarà mitjançant l'exhibició del document nacional d'identitat o un altre document acreditatiu d'aquesta (carnet de col·legiat, permís de conduir), encara que estiguen caducats, el/la elector/a entregarà en mà al president el sobre que continga a l'interior la papereta corresponent a l'elecció. A continuació, el president, sense ocultar el sobre ni un moment a la vista del públic, dirà en alta veu el nom del/de la elector/a, afegirà «vota» i depositarà a les urnes el sobre.  
Si la identitat del votant ofereix dubte, es comprovarà i resoldrà la Mesa.  
Article 40. La modalitat de l'emissió del vot per correu té com a finalitat facilitar al màxim el dret a l'exercici del vot, i s'acompanyarà de l'autenticitat exigible en qualsevol procés electoral.  
L'elector/a que decidisca votar per correu, podrà fer-ho mitjançant manifestació a la Mesa Electoral, i haurà de complir els requisits següents:  
1) Una vegada proclamades les candidatures, l'elector /a que desitge emetre el seu vot per correu, sol·licitarà necessàriament dins dels deu dies següents a la proclamació de les candidatures, a la Mesa que li expedisca certificat de la seua inclusió en el cens, un model d'imprés en què conste el desig de votar per correu, i també la llista, les paperetes i sobres electorals per a poder exercitar el vot.  
2) L'elector/a omplirà la documentació i la remetrà per correu certificat, a la Mesa Electoral, i haurà d'acompanyar al sobre exterior una fotocòpia del DNI amb la seua firma. L'entrada dels dits enviaments haurà de ser registrada en un llibre de registre especial per a aquests efectes, que custodiarà la Mesa Electoral.  
El sobre que continga la papereta de vot haurà d'estar tancat en tot cas i sense cap menció exterior, per tal de conservar sempre el secret de la identitat del/de la votant. En el sobre major, que contindrà aquest, s'inclourà necessàriament el certificat del cens que acredite la condició d'elector, la fotocòpia del DNI d'aquest, on conste la seua firma, i el model imprés, firmat, on conste la seua voluntat d'exercir el vot per correu.  
3) La Mesa Electoral custodiarà i conservarà tota la documentació relativa al vot per correu, la qual només entregarà al Col·legi una vegada transcorreguts els terminis establits per a les impugnacions.  
Article 41. La votació es realitzarà per candidatures completes proclamades, en paperetes que seran impreses i es facilitaran o es remetran per la Mesa Electoral a tots els/les col·legiats/ades i a les candidatures proclamades, a càrrec d'aquestes, i en què figuraran els noms i cognoms dels/de les candidats/ates el càrrec per al qual se'ls vota. Els sobres de votació distingiran, pel seu distint color, si són per a la llista tancada president i vocalies de número, o ho són per a la llista oberta a les vocalies de Secció i contindran al seu exterior la declaració de «Per a l'elecció en llista tancada president i vocalies de número», en el primer cas, i «Per a l'elecció en llista oberta a vocalies de Secció».  
Per a l'elecció en llista tancada president i vocalies de número no podrà ratllar-se cap dels noms de les candidatures proclamades, ni incloure en la papereta noms proclamats en candidatures distintes, ni altres no proclamats. Si així es fa, la papereta serà declarada nul·la.  
Per a l'elecció en llista oberta a vocalies de Secció, la Mesa posarà a disposició dels electors una papereta única en què farà constar totes les vocalies i els candidats a aquestes que s'hagen presentat i proclamat, amb un requadre junt amb el seu nom respectiu.   
Article 42. Acabada l'hora assenyalada per a la votació, previ anunci del president que s'acaba l'acte, s'obriran els sobres dels vots rebuts per correu, i es prendrà nota del nom del/de la votant, en les mateixes condicions que les detallades per a la votació personal, i es rebutjaran aquells sobres en el remitent dels quals figure el nom del/de la votant que haja exercit el seu dret personalment, i es procedirà, posteriorment, a introduir a les urnes els sobres, que només seran oberts en fer-se l'escrutini, i la Mesa adoptarà les mesures que considere oportunes perquè, en cap cas, puga distingir-se el vot personal de l'efectuat per correu. Finalment, votarà la Mesa.  
Article 43. Acabada la votació es procedirà a l'escrutini, i es començarà per l'urna a la candidatura general i es continuarà per l'urna a les candidatures de vocalies de secció. L'escrutini no s'interromprà fins que s'hagen extret totes les paperetes de l'última urna. Els escrutadors aniran prenent nota de les paperetes llegides, que es col·locaran sobre la mesa en el mateix orde que van ser extretes.  
Es computaran com a vots vàlids en favor de les candidatures a què es refereixen, tots aquells que figuren en alguna de les paperetes depositades a l'urna, sense oferir dubtes sobre la candidatura a què es refereixen.   
No seran computables, per tant, a cap efecte:  
1) Paperetes de votació que, per qualsevol raó, oferisquen dubtes respecte a la candidatura a què es va voler votar o presenten esmenes o ratllades.  
2) Les paperetes de votació en què figure alguna persona la proclamació com a candidat del qual no haguera sigut aprovada degudament per la Mesa Electoral.  
3) Les paperetes de votació en què figure un/a candidat/a degudament proclamat/ada per a un càrrec diferent d'aquell per al qual siga votat/ada.  
4) Les paperetes de votació en què figure algun nom que haguera sigut proclamat/ada candidat/a en distinta candidatura.  
5) Els vots per correu que no hagueren arribat a la Mesa a l'inici de l'escrutini.  
6) Les paperetes a vocalies de Secció, atés el seu caràcter obert, podran ser declarades com parcialment nul·les, quan continguen un doble vot per a dos candidats a la mateixa vocalia, o hagen quedat en blanc per a alguna d'aquestes, i es computarà vàlid el vot per a les vocalies en què haguera sigut correctament emés.  
Acabat l'escrutini general, s'estendrà l'acta corresponent, per duplicat exemplar. S'expediran còpies certificades de l'acta per als/les interventors/ores de cada candidatura general que ho sol·liciten, sense que, en cap cas, puga cada candidatura exigir més d'una còpia.   
La Mesa proclamarà electa la candidatura que obtinguera nombre més gran de vots; en cas de produir-se empat, es convocarà nova elecció entre les candidatures empatades, i continuaran, mentrestant, en funcions els anteriors titulars dels esmentats càrrecs.  
Article 44. Contra els acords de proclamació de candidatures i de proclamació d'electes per la Mesa Electoral, es podrà interposar recurs de reposició davant de la mateixa Mesa, en termini de deu dies, i posaran fi les resolucions de la Mesa a la via corporativa. Contra aquests acords, que esgoten la via administrativa, podrà interposar-se recurs contenciós administratiu.  
Article 45  
1. El dia assenyalat en la convocatòria, que haurà d'estar comprés entre els quinze següents a la proclamació d'electes, tindrà lloc la presa de possessió dels/de les elegits/ides.  
2. El Col·legi farà pública la constitució de la nova Junta de Govern i cursarà les comunicacions als organismes que procedisquen.  
CAPÍTOL TERCER  
De la provisió de vacants  
Article 46  
1. Les vacants que es produïsquen en la Junta de Govern, per renúncia, incapacitat, defunció o qualsevol altra causa, durant el mandat dels seus membres, es proveiran en la forma prevista en els presents Estatuts. Així, si la vacant es produeix en el càrrec de president, assumirà les seues funcions qui ocupe la vicepresidència, i deixarà vacant la vocalia que ocupara. Les vacants en els altres càrrecs de la Junta, exclosos els vocals, seran substituïts per la Junta entre els vocals de número que la formen a proposta del president.   
2. Les vacants produïdes entre els vocals de número seran cobertes pels vocals suplents, pel seu orde, que hagen format part de la candidatura electa. I les vacants de vocalies de Secció a què es referix l'art. 29 d'aquests Estatuts, seran cobertes per la Junta de Govern, mitjançant designació o comanda de la mateixa a qualsevol dels vocals de número que la formen. També podrà encomanar-se a un altre vocal de Secció que acumularà ambdues.  
3. Quan el nombre de vacants, per qualsevol causa inclosa la renúncia o dimissió, produïdes dins del mandat d'una Junta, esgotada la llista de suplents, arribe a més de la meitat dels membres d'aquesta, el mandat de la Junta es considerarà extingit i es procedirà a la convocatòria de noves eleccions en la forma assenyalada en el capítol segon d'aquest títol.   
4. També es considerarà causa de cessament o vacant amb les mateixes conseqüències que preveuen els números anteriors, la pèrdua de la condició de vocal de la Junta de Govern com a conseqüència de sanció disciplinària en els termes que s'estableixen en l'art. 58 d'aquests Estatuts.  
CAPÍTOL QUART  
De la moció de censura  
Article 47. Els/les col·legiats/ades amb dret de vot podran proposar la moció de censura contra la Junta de Govern, d'acord amb les normes següents:  
1ª. La moció de censura es presentarà per escrit firmat per almenys el 30% dels/de les col·legiats/ades amb dret de vot i s'hi farà constar les raons que la justifiquen i els/les col·legiats/ades elegibles que es proposen per a la totalitat de la Junta de Govern, amb expressió dels càrrecs de cada un.  
Els/les col·legiats/ades que firmen una moció de censura o siguen proposats/ades en aquesta com a candidats/es, no podran firmar una altra en la resta del mandat.  
S'acompanyarà a l'escrit, en què constarà clarament el nom i número de col·legiat/ada de cada un dels/de les que recolzen la moció de censura i l'acceptació dels/de les proposats/ades per a cada càrrec, fotocòpia del DNI o carnet de col·legiat/ada de cada un dels/de les firmants i dels/de les candidats/ates proposats/ades.  
2ª. Presentada la moció de censura d'acord amb els requisits expressats, haurà de convocar-se Assemblea General Extraordinària de col·legiats/ades per a la seua celebració, dins dels seixanta dies hàbils següents a la presentació, i no es computarà com a hàbil a aquests efectes el mes d'agost.  
3ª. En l'Assemblea General corresponent, que tindrà com a únic punt de l'orde del dia el debat de la moció de censura, intervindrà en primer lloc el/la candidat/a a president, a continuació, intervindrà un membre de la Junta de Govern i tancarà, amb la seua intervenció, la deliberació, el president del Col·legi.  
4ª. A continuació, es procedirà a sotmetre a votació, nominal i secreta, la moció de censura, que quedarà aprovada si obté un nombre de vots igual a la majoria absoluta dels/de les col·legiats/ades presents, que equivalga, en tot cas i com a mínim, a la tercera part del total dels/de les col·legiats/ades amb dret de vot.  
5ª. Si prospera la moció de censura, la Junta de Govern cessarà automàticament en les seues funcions, i prendrà possessió, en el mateix acte, l'elegida.   
6ª. La moció de censura no substitueix el procés electoral ordinari, per la qual cosa la Junta de Govern elegida només prolongarà el seu mandat pel temps que reste per a esgotar el seu la Junta de Govern ixent, per la qual cosa, al compliment d'aquest, es procedirà a la convocatòria d'eleccions.  
TÍTOL SISÉ  
Règim econòmic  
Article 48. Recursos econòmics  
1. Els recursos del Col·legi seran ordinaris o de caràcter institucional corporatiu i extraordinaris o privatius. Els recursos ordinaris són els que procedeixen de la realització de funcions o activitats que constitueixen l'objecte social i finalitat específica col·legial, es regulen pel que preveu els presents Estatuts, els reglaments de Règim Interior i, en el no-previst per aquests, per la legislació general i autonòmica de col·legis professionals i les lleis administratives comunes. Els recursos extraordinaris seran regulats per allò que han disposat en aquests Estatuts, els reglaments de Règim Interior i, en el no-previst en aquests, per les normes generals previstes en la Legislació Civil Ordinària.  
2. Constitueixen els recursos ordinaris del Col·legi:   
a) Les quotes periòdiques ordinàries, ja siguen de caràcter fix o variable, a càrrec dels/de les col·legiats/ades i les quotes d'incorporació al Col·legi.  
Tindran la consideració de quotes ordinàries:   
- La quota fixa general periòdica per la pertinença col·legial, exigible a tots els col·legiats, siga quin siga la seua modalitat d'exercici.  
- La quota variable exigible als farmacèutics, en virtut de la modalitat del seu exercici professional, i en atenció a aquest.  
- L'Assemblea General determinarà les quanties d'una i altres, i es podran establir quotes reduïdes aplicant el principi de solidaritat.  
b) L'import de les multes que, com a conseqüència de l'exercici de la potestat disciplinària, s'imposen previ expedient d'aquest caràcter als/les col·legiats/ades.   
c) L'import dels drets d'expedició de certificats que expedisca el Col·legi, en la quantia que fixe la Junta de Govern.  
d) Les derrames que, a càrrec dels/de les col·legiats/ades, acorde l'Assemblea General, per a atendre necessitats de caràcter extraordinari.  
e) Les subvencions que són rebudes pel Col·legi de qualsevol institució o òrgan del sector públic.   
3. Són recursos extraordinaris del Col·legi:   
a) Els donatius, herències o llegats que puga rebre de qualsevol persona física o jurídica, o entitats privades o mercantils.   
b) Els fruits, rendes i interessos de qualsevol classe que produïsquen els béns, drets i accions que integren el patrimoni del Col·legi, així com el producte de la seua alienació, disposició, o gravamen sobre els seus béns mobles o immobles.  
c) Les contraprestacions pecuniàries que hagen de ser abonades pels serveis i/o activitats que realitze el Col·legi, tant els/les col·legiats/ades com els particulars que facen ús d'aquests, ja siga en virtut de competències pròpies, delegades o concertades.   
d) Els ingressos per la venda de qualsevol classe d'impresos i publicacions, en qualssevol suports, ja siguen tipogràfics, d'àudio, de vídeo o informàtics.   
e) L'import corresponent a la realització d'informes, dictàmens, estudis o anàlisi i els drets que s'establisquen per la participació en cursos, conferències, estudis, taules o activitats anàlogues.  
f) Les quantitats que pogueren reportar al Col·legi percepcions o beneficis, per la realització de qualsevol altra activitat de caràcter lícit.  
4. En cas d'impagament de qualsevol de les quotes pels/per les col·legiats/ades, el Col·legi podrà fer la seua reclamació per via judicial, i reclamarà al col·legiat/ada deutor/a tots les despeses que origine el procediment o qualsevol altre que s'interpose, amb independència de la conseqüència de l'impagament de quotes a l'efecte de pèrdua de la condició de col·legiat/ada.  
Article 49. Dels pressupostos i balanços patrimonials  
1. Anualment elaborarà la Junta de Govern, per a la seua aprovació per l'Assemblea General, un pressupost ordinari d'ingressos i despeses per a la cobertura dels fins i activitats pròpies del Col·legi, i el balanç patrimonial.   
2. El pressupost anual contemplarà, degudament classificades per partides separades tant els ingressos com les despeses col·legiales, amb expressió dels distints conceptes.   
3. El capítol de despeses contindrà almenys les partides següents:  
a) Despeses de representació, compensacions i dietes que ocasionen els membres de la Junta de Govern, en compliment de les seues funcions col·legials.  
b) Els imports de les assignacions als membres de la Comissió Permanent de la Junta de Govern per raó de la seua dedicació. Aquestes assignacions no podran excedir, en còmput total anual, per tot concepte i per a cada u, de la quantitat assenyalada en el Conveni Col·lectiu anual corresponent d'oficines de farmàcia per al facultatiu farmacèutic.   
c) Les despeses previstes per al sosteniment de les seccions col·legials.  
d) Els que calgueren per a cada un dels departaments i serveis del Col·legi.  
e) Els necessaris per a atendre les publicacions, butlletins i circulars del Col·legi, i els de publicitat.  
4. Així mateix, podran ser elaborats pel Col·legi pressupostos de caràcter extraordinari, que hauran de ser, en tot cas, aprovats per l'Assemblea General de col·legiats/ades.  
5. No podran realitzar-se transferències de crèdit entre les diverses partides del pressupost de despeses, que hagen sigut aprovades amb caràcter independent per l'Assemblea General, excepte el que disposa el número següent.  
6. Si durant el transcurs de l'exercici econòmic les despeses efectives corresponents a qualsevol de les partides pressupostades superen la consignació prevista, el tresorer, elevarà proposta, previ estudi de viabilitat, de transferència de crèdit d'una altra o altres, a l'aprovació de la Junta de Govern.   
Article 50. De la liquidació de l'exercici econòmic  
1. Els comptes anuals de cada exercici seran presentats pel tresorer, degudament auditats per professional competent extern designat en els termes previstos en la Llei vigent, i se sotmetran a l'aprovació i examen previ de la Junta de Govern.  
2. Aprovades provisionalment per la Junta de Govern quedaran a disposició dels/de les col·legiats/ades a les oficines del Col·legi, des de la convocatòria de l'Assemblea General a què correspon el control de les despeses de l'exercici auditat, mitjançant l'aprovació o censura definitiva d'aquestes.   
3. Tot l'anterior s'entén sense perjuí de les altres mesures addicionals de control que s'establisquen en el Reglament de Règim Interior.   
4. Si de la liquidació del pressupost anual resulta superàvit en l'exercici anual, correspondrà a l'Assemblea General acordar l'ús i destinació que a aquest es done en l'exercici següent, sense que puga fer-se ús del mateix sense l'autorització prèvia de l'Assemblea General.  
TÍTOL SÈTÉ  
Règim jurídic  
Article 51  
1. El règim jurídic dels actes i acords dels òrgans del Col·legi Oficial de Farmacèutics de la província d'Alacant, en quant està plenament sotmés al Dret Administratiu, s'ajustarà al que disposen el present Estatut i, si no n'hi ha, a la lleis que regulen el Procediment Administratiu Comú per a totes les administracions públiques.   
2. Els actes i acords dels òrgans d'aquest Col·legi podran ser objecte de recurs d'alçada davant del Consell General de Col·legis Oficials de Farmacèutics d'Espanya, dins del termini d'un mes, comptat a partir de l'endemà a aquell en què hagueren sigut publicats o notificats als/a les col·legiats/ades o part interessada.   
3. Aquells acords que afecten situacions personals dels/de les col·legiats/ades hauran de ser notificats, de conformitat amb allò que s'ha establit en les lleis reguladores del Procediment Administratiu Comú.   
4. El recurs podrà ser presentat davant del Consell General de Col·legis Oficials de Farmacèutics d'Espanya. Si és presentat davant del Col·legi, aquest remetrà el recurs amb els antecedents que formen l'expedient i el seu informe, en un termini de deu dies, al Consell General.  
5. Els acords de l'Assemblea General podran ser recorreguts per qualsevol col·legiat/ada a qui afecte personalment davant del Consell General de Col·legis Oficials de Farmacèutics d'Espanya, en el termini d'un mes des de la seua adopció.  
6. Seran recurribles directament en via contenciosa administrativa aquells actes per als quals la Llei o els presents Estatuts així ho establisquen.  
7. Els actes col·legials dictats com a conseqüència d'atribucions o competències delegades de les administracions públiques, tindran la via de recurs administratiu que en la mateixa delegació s'establisca.  
Article 52  
1. Són nuls de ple dret els actes dels òrgans col·legials en què es done algun dels supòsits previstos en l'article 62 de la vigent Llei 30/1992, de 26 de novembre, de Règim Jurídic de les Administracions Públiques.  
2. Els actes dels òrgans d'aquest Col·legi, subjectes al dret administratiu, una vegada esgotats els recursos davant del Consell General de Col·legis de Farmacèutics d'Espanya seran directament recurribles davant de la Jurisdicció Contenciosa Administrativa.  
3. Els actes col·legials seran executius, fins i tots recorreguts o impugnats, sense perjuí de la sol·licitud de suspensió del recurrent, que es tramitarà en la forma prevista en l'esmentada Llei 30/1992.  
TÍTOL VUITÉ:  
Règim disciplinari  
Article 53  
1. Els/les col·legiats/ades incorreran en responsabilitat disciplinària en els supòsits i circumstàncies establides en aquest Estatut. També incorreran en responsabilitat disciplinària pels actes que realitzen dins de l'àmbit territorial del Col·legi, aquells farmacèutics col·legiats exercents en col·legis distints, en virtut del principi de col·legiació única reconegut per la Llei i a què fa referència l'art. 11.5 d'aquests Estatuts.   
2. El règim disciplinari establit en aquest Estatut s'entén, sense perjuí de les responsabilitats de qualsevol altre orde, que els/les col·legiats/ades hagen pogut incórrer. Quan aquests fets puguen determinar responsabilitat penal i disciplinària corporativa, si es té coneixement que, sobre els mateixos fets objecte de la presumpta responsabilitat disciplinària, se segueixen actuacions d'orde penal, es continuarà la tramitació de l'expedient disciplinari, però se suspendrà la seua resolució, fins que es conega la resolució judicial ferma recaiguda, i quedarà, mentrestant, interrompuda la prescripció.  
3. La potestat sancionadora correspon a la Junta de Govern. No obstant això, l'enjudiciament i sanció de les faltes comeses pels membres de la Junta de Govern, en l'exercici de les seues funcions, serà competència del Consell General de Col·legis Oficials de Farmacèutics d'Espanya.  
4. Només podran imposar-se sancions disciplinàries en virtut d'expedient instruït a aquest efecte, d'acord amb el procediment establit en el present títol.  
5. Quan un sol fet siga susceptible de ser qualificat d'acord amb dues o més de les faltes descrites en aquests Estatuts, ho serà per aquella que aplique superior sanció al fet comés.  
6. Quan el mateix fet constituïsca al mateix temps delicte, falta o infracció administrativa i també falta de les qualificades en aquest Estatut, a més d'operar allò que s'ha previst en cas d'infracció penal en el número 2 del present article, caldrà ajustar-se al fet que en cap cas reba doble sanció pel mateix fet, sense perjuí que, absolt de la infracció penal o administrativa, puga ser sancionat en l'orde professional, amb independència d'això.  
7. Als/a les farmacèutics/iques que associats en la forma que estableix la Llei 2/2007, de 15 de març, de societats professionals que exercisquen la seua activitat professional com a socis professionals a través d'una societat, els serà aplicable en els seus termes la responsabilitat disciplinària que s'estableix en aquest títol vuité. La societat professional i els seus socis, professionals o no, respondran solidàriament de tots els deutes que es deriven dels actes professionals que constitueixen l'objecte social.  
8. Quan la sanció a imposar als socis professionals d'una societat per faltes greus o molt greus, siga la de suspensió temporal de l'exercici professional o expulsió del Col·legi, aquesta s'aplicarà també en els seus termes, a la societat professional, mitjançant la seua baixa i constància en l'assentament en el Llibre Registre d'aquestes.  
Article 54. De la inspecció col·legial  
1. A l'efecte de desenrotllar les seues funcions, el Col·legi, per Acord de la Junta de Govern, podrà designar un o més inspectors als quals acreditarà degudament.  
2. El nomenament dels/de les inspectors/ores serà responsabilitat de la Junta de Govern.  
3. El càrrec d'inspector/a serà incompatible amb ser membre de la Junta de Govern.  
4. Les competències del/de la inspector/a seran sempre a instàncies de la Junta de Govern o de la Comissió Deontològica i seran les següents:  
a) Desenrotllar i tramitar les gestions encomanades per l'instructor d'un expedient.  
b) Emetre els informes preceptius en l'àmbit de l'activitat col·legial.  
c) Inspeccionar in situ els establiments sanitaris de la responsabilitat dels/de les farmacèutics/iques.  
d) Investigar fets i/o situacions que s'estimen oportuns en l'àmbit de la competència del Col·legi.  
e) Qualsevol altra que servisca per a la defensa dels interessos professionals o corporatius.  
Article 55. Són faltes lleus:  
a) El retard o morositat en el compliment de l'obligació de satisfer les quotes ordinàries i extraordinàries i, en general, qualsevol de les derrames i la resta de càrregues al Col·legi.  
b) No comptar a l'oficina de farmàcia, farmàcia d'hospital, farmaciola, depòsit de medicaments, magatzem de distribució, laboratori d'anàlisi o altres establiments sanitaris, que tinga encomanats, amb les instal·lacions, i utillatges, que, amb caràcter mínim obligatori, establisquen les lleis vigents.  
c) No mantindre en estat d'higiene sanitària l'oficina de farmàcia, farmàcia d'hospital, farmaciola, depòsit, magatzem de distribució, laboratori d'anàlisi o altres establiments sanitaris, que tinga encomanats, sempre que això no done lloc a perjuí per a la salut de tercers.  
d) Realitzar actes de publicitat o de propaganda, en contra d'allò que s'ha previst en les lleis i reglaments vigents o sense autorització prèvia del Col·legi.  
e) La falta de contestació, en el temps i forma que s'assenyale, dels requeriments formals, formulats pels òrgans de govern del Col·legi, en l'àmbit de la seua competència.  
f) El mer incompliment dels preceptes legals, reglamentaris i estatutaris sempre que no es pose en risc directe o es cause perjuí material per a la col·lectivitat usuària de les prestacions farmacèutiques.  
g) La infracció en la col·locació dels cartells o rètols indicadors o anunciadors dels horaris i torns dels serveis d'urgència de les oficines de farmàcia i dels rètols indicadors de la ubicació de les oficines de farmàcia.  
h) La infracció per mera negligència dels deures que als farmacèutics imposa l'art. 15 d'aquests Estatuts, sempre que no es pose en risc directe o es cause perjuí material per a la col·lectivitat usuària de les prestacions farmacèutiques.  
Article 56. Es consideren faltes greus:  
a) La reincidència en falta lleu. S'entendrà que hi ha reincidència quan el que haguera sigut notificat d'una resolució sancionadora d'aquest caràcter, cometera al seu torn una altra, en un període de temps que no excedisca de dos anys des de la notificació de la primera.  
b) L'encobriment de totes maneres d'exercici il·legal de la professió.  
c) Absentar-se de l'activitat professional, per temps superior a què determine la legislació, sense omplir els requisits legals i reglamentaris.  
d) Incompliment conscient, o per greu negligència o imprudència, dels deures professionals previstos en el present Estatut i en especial dels següents:  
1. De garantir en el seu exercici professional la llibertat d'elecció de l'usuari en l'accés a les prestacions sanitàries exercides pels/per les farmacèutics/iques.  
2. De donar compte al Col·legi dels concerts o acords que realitze per a la dispensació als centres hospitalaris i sociosanitaris i, en tot cas, la relació de què atén.   
3. De no cooperar, directament o indirectament, en contractes en què es puga simular la propietat o titularitat d'una oficina de farmàcia o altres formes d'exercici professional que resulten incompatibles o il·legals.  
4. D'evitar qualsevol classe de conveni i/o acord o pacte amb altres professions sanitàries o amb entitats públiques o privades, que tinga com a objecte lucrar-se amb la recomanació i ordenació dels seus respectius serveis i impedisca la llibertat d'elecció de l'usuari d'oficina de farmàcia.   
5. De complir estrictament les funcions d'adquisició, custòdia, subministrament, control i dispensació de medicaments, tant d'ús humà com d'ús animal, mitjançant la presència obligada tant a l'oficina de farmàcia, com en els serveis de farmàcia hospitalària, farmacioles i/o depòsits de medicaments, magatzems de distribució de medicaments i els establiments comercials detallistes de medicaments d'ús animal.   
6. De compliment dels horaris d'obertura i tancament de les oficines de farmàcia, així com els torns de guàrdia o servei d'urgència i els de vacances, si és el cas.  
7. De respectar i guardar el secret professional. De no difondre informacions que es declaren confidencials, d'acord amb la legislació sanitària i normativa legal.  
8. De mantindre en estat d'higiene sanitària tant les oficines de farmàcia en totes les seues seccions, com les farmacioles o depòsits de medicaments, privats o públics, magatzems de distribució, etc. dels que foren titulars o tingueren encomanats, quan es pose en risc o es cause qualsevol perjuí a la salut de tercers.   
e) Els actes provats de desconsideració manifesta cap als/a les companys/es en l'exercici o en ocasió de l'activitat professional. Així com la denúncia falsa contra aquests.  
f) La captació o canalització de receptes, per qualsevol mitjà, cap a una determinada oficina de farmàcia, farmaciola, depòsit de medicaments, comercial detallista etc. i/o qualsevol acte o omissió encaminats a coartar la llibertat de l'usuari en l'elecció de l'oficina de farmàcia i la resta d'establiments esmentats.   
g) L'incompliment de qualsevol de les obligacions previstes i establides per la legalitat vigent en la legislació corresponent, sobre autorització, trasllat, modificació, cessió, traspàs o transmissió d'oficines de farmàcia o altres establiments sanitaris.  
h) Impedir l'actuació dels/de les inspectors/ores farmacèutics/iques del Col·legi Oficial de Farmacèutics a les oficines de farmàcia o altres establiments sanitaris.  
i) Infringir les normes legals sobre dispensació, fabricació, distribució, conservació i custòdia de medicaments. Així com l'incompliment dels preceptes legals, reglamentaris i estatutaris quan es pose en risc directe o es cause perjuí material per a la col·lectivitat usuària de les prestacions farmacèutiques.  
j) Dispensar medicaments en establiments diferents dels autoritzats legalment per a això i/o qualsevol tipus de venda indirecta, com entregar medicaments a domicili o per missatgeria.  
k) La preparació de fórmules magistrals i preparats a les oficines que incomplisquen els requisits establits en les lleis i les regles de l'art de la professió.  
l) L'incompliment de les disposicions que regulen el règim d'absències, tant en oficines de farmàcia com en els establiments comercials detallistes per a la dispensació de medicaments d'ús animal i altres establiments sanitaris.  
m) L'incompliment de les normes sobre informació, publicitat i comercialització de medicaments previstes en les lleis i en les disposicions estatutàries. Així com incomplir la legalitat vigent en la realització de propaganda i publicitat.  
n) La falta de pagament de les quotes col·legials o d'altres percepcions, després d'haver sigut requerits/ides formalment.  
nn) L'atemptat contra la dignitat o honor de les persones que integren la Junta de Govern del Col·legi, del Consell Valencià o del Consell General de Col·legis, quan actuen en l'exercici de les seues funcions i contra els altres companys en ocasió de l'exercici de la professió.  
o) La realització de qualssevol tipus d'acords, concerts o convenis amb entitats sanitàries, públiques o privades, en matèria de distribució o dispensació farmacèutica, sense previ coneixement del Col·legi.  
p) Iniciar l'activitat professional incomplint els requisits legals que siguen condició necessària per a això, com ara acta d'obertura de l'oficina de farmàcia o qualsevol altra intervenció, comprovació o inspecció que fóra reglamentàriament necessària per a l'exercici de l'activitat professional de què es tracte.   
q) El frau de llei o el frau processal perpetrat en ocasió dels expedients administratius que regulen la vigent Llei d'Ordenació Farmacèutica, quan s'evidencie com a propòsit real impedir o obstaculitzar el dret de tercers d'instal·lar oficines de farmàcia legítimament obtingut.  
r) La realització d'actes de competència deslleial en la promoció o venda al públic de medicaments, quan vulneren el dret a la lliure elecció dels usuaris de l'oficina de Farmàcia. Així com la realització d'actes de publicitat o propaganda que estimulen el consum i ús irracional dels medicaments.  
s) La pràctica de descomptes en la dispensació d'especialitats farmacèutiques, efectes i accessoris, inclosos en la prestació del Sistema Públic de Salut i el preu o marge dels quals haja sigut administrativament fixat.  
Article 57. Es consideren faltes molt greus:  
a) La reincidència en les faltes greus, de la mateixa manera relacionada en l'article anterior, produïda en un període de tres anys, des de la notificació de la primera sanció.   
b) Els actes de col·laboració amb tercers/es, siga quina siga la formula jurídica que adopten, per a donar lloc a l'exercici il·legal de la professió farmacèutica, o a l'intrusisme professional, o a la simulació de propietat d'oficines de farmàcia, o la tinença de més d'una oficina de farmàcia, a través de persones interposades o per qualsevol altre mitjà simulatori.  
c) La negativa a la prestació del servei de guàrdia o urgència en el temps i la forma, d'acord amb l'ordenació preceptuada.   
d) La comesa de delictes dolosos contra la salut pública, o d'imprudència o negligència professional amb resultat de mort, en ocasió de l'exercici de la professió.  
e) La preparació, comercialització i dispensació de remeis secrets, així com l'ocultació dels principis actius, en qualssevol fórmules magistrals o preparats a les oficines.  
f) La realització d'assajos clínics sense ajustar-se al que disposen les lleis, que posen en risc o causen perjuí a la salut de la col·lectivitat usuària de les prestacions farmacèutiques.  
g) Fer públiques dades de caràcter personal de les persones usuàries de les prestacions farmacèutiques, de què haguera tingut coneixement en l'exercici professional, que permeta la seua identificació, en contravenció de l'obligació de confidencialitat i secret professional.   
h) Realitzar qualssevol pactes o convenis de participació, dicotomia o comissió amb altres professionals sanitaris, tendents a incrementar l'ús irracional de medicaments, a dirigir el seu consum entre usuaris, pacients o beneficiaris o a acaparar prescripcions o receptes en virtut de tals pràctiques.  
i) Realitzar qualsevol classe de convenis i/o acords o pactes amb altres professions sanitàries o amb entitats públiques o privades, que tinguen com a objecte lucrar-se amb la recomanació i ordenació dels seus respectius serveis i impedisca la llibertat d'elecció de l'usuari, de conformitat amb allò que s'ha assenyalat en el punt 4 de l'article 56.  
j) La dispensació de substàncies, productes o especialitats, que directament o indirectament incórreguen en el concepte de dopatge en l'àmbit de l'activitat esportiva, o que impliquen o propicien mètodes prohibits en l'esport; segons la Llei Orgànica 7/2006, de 21 de novembre, de Protecció de la Salut i de Lluita contra el Dopatge en l'Esport.   
Article 58  
1. Les sancions que poden imposar-se són:  
A) Les faltes lleus, se sancionaran amb:  
a) Amonestació privada d'ofici.  
b) Amonestació per i davant de l'assemblea general i amb publicitat al tauler d'anuncis del Col·legi.  
c) Multa fins al cèntuple de la quota mensual del Col·legi.  
B) Les faltes greus, se sancionaran amb:  
a) Multa de fins al cèntuple de la quota semestral del Col·legi.   
b) Suspensió de l'exercici professional durant un termini no superior a 6 mesos.  
C) Les faltes molt greus, se sancionaran amb:  
a) Multa fins al cèntuple de la quota anual del Col·legi.  
b) Suspensió de l'exercici professional per un termini de 6 mesos a 3 anys.  
c) Expulsió del Col·legi.  
2. La imposició d'una sanció de suspensió de l'exercici professional o expulsió comportarà la proposta de tancament davant dels organismes competents, pel temps assenyalat en la sanció, de l'oficina de farmàcia o centre corresponent. Quan hi haja copropietat, la Junta de Govern indagarà la responsabilitat en què cada copropietari/ària haguera incorregut.  
3. La Junta de Govern determinarà, en cada cas, en quina mesura els/les farmacèutics/iques propietaris/àries, titulars, substituts o regents són responsables disciplinàriament dels actes professionals duts a terme pels/per les farmacèutics/iques adjunts/es.  
4. El Col·legi està autoritzat, en execució de les resolucions sancionadores que imposen multes, una vegada siguen aquestes fermes, a retindre i percebre l'import d'aquestes, de qualssevol quantitats que, per via de percepció de tercers o per qualsevol altre mitjà, incloses subvencions, tinga a disposició de l'expedientat, o perceba per a aquest.   
5. En el cas d'exercici professional per compte d'altri, es notificarà l'esmentada sanció a l'entitat o òrgan que resulte competent perquè en prenguen coneixement i als efectes oportuns.  
6. Quan siguen imposades sancions per faltes greus o molt greus als que siguen membres de la Junta de Govern, a més de la sanció que, si és el cas, corresponga segons els presents Estatuts, se'ls imposarà com a accessòria la de pèrdua de la condició de membre d'aquesta.  
Article 59  
1. La responsabilitat disciplinària corporativa dels/de les col·legiats/ades s'extingeix pel compliment de la sanció, la defunció del/de la col·legiat/ada, la prescripció de la falta i la prescripció de la sanció.  
2. La baixa en el Col·legi no extingeix la responsabilitat disciplinària contreta durant el període d'alta, encara que determinara la impossibilitat d'executar la sanció que s'acorde. En aquest cas, es conclourà el procediment disciplinari i la sanció quedarà en suspens per a ser complida si el/la col·legiat/ada causara novament alta en qualsevol Col·legi. A aquest efecte, es donarà coneixement al Consell General de Col·legis Oficials de Farmacèutics.  
Article 60  
1. Les faltes molt greus prescriuran al cap de tres anys; les greus, als dos, i les lleus, a l'any, i es començarà a comptar el termini de prescripció des que la falta s'haguera comés.  
La prescripció s'interromprà per la notificació a la persona col·legiada afectada de l'acord d'incoació del procediment sancionador i el termini tornarà a córrer, si el procediment disciplinari romanguera paralitzat durant més de sis mesos, per causa no imputable a la persona col·legiada inculpada.  
2. Les sancions imposades per faltes molt greus prescriuran al cap de tres anys; les imposades per faltes greus, als dos anys, i les imposades per faltes lleus, a l'any.  
3. El termini de prescripció de la sanció per falta d'execució d'aquesta començarà a comptar-se des de l'endemà a aquell en què haja aconseguit fermesa la resolució sancionadora i siga aquesta executable.  
4. El termini de prescripció de la sanció, quan el/la sancionat/ada trenque el seu compliment, començarà a comptar de la data del trencament.  
Article 61  
1. El procediment disciplinari corporatiu s'iniciarà bé d'ofici, per acord de la Junta de Govern, o en virtut de denúncia presentada per escrit d'altres col·legiats/ades, persones o organismes.  
2. Quan l'expedient siga promogut per inspecció, el/la inspector/a estendrà acta dels fets comprensius de la mateixa inspecció, sense emetre cap juí i la firmarà degudament, junt amb el/la inspeccionat/ada o amb el que intervinga en la diligència. En el cas de negar-se aquests últims a subscriure l'acte, l'inspector ho farà constar així al peu d'aquesta i procurarà firmar-la amb dos testimonis.  
3. No obstant això, quan el/la denunciat/ada siga membre de la Junta de Govern, una vegada ratificada la denúncia per/ per la denunciant, es remetrà aquesta amb l'acta de ratificació al Consell General de Col·legis de Farmacèutics d'Espanya per a la incoació, tramitació i resolució de la informació prèvia i, si és el cas, de l'expedient. Aquesta atribució de competència subsistirà en qualsevol cas, i és indelegable i indeclinable a qualsevol altra instància corporativa o professional, encara que siga creat el Consell de Col·legis Oficials de Farmacèutics de la Comunitat Valenciana, atés el caràcter d'òrgan de representació de les juntes col·legials que s'atribuirà a aquest, la qual cosa impedeix estendre-li la potestat disciplinària dels col·legis.   
4. El/la denunciant dels fets a què es referisca el procediment disciplinari tindrà la condició de part en aquest i tindrà dret que se li done trasllat de tots els acords, a l'efecte que puga, si és el cas, formular al·legacions i interposar els recursos pertinents.  
5. Abans d'acordar la incoació de l'expedient, la Junta de Govern podrà decidir la instrucció d'una informació prèvia o reservada, a l'efecte de la qual designarà un dels seus membres perquè la practique, i es notificarà a la persona col·legiada afectada la incoació de la informació prèvia, a l'efecte que, en el termini de deu dies, presente les al·legacions i els documents que estime pertinents. Practicades les diligències que considere convenients per a l'aclariment dels fets i determinació de possibles responsabilitats, en el termini d'un mes des de la seua obertura, el ponent formularà alguna de les següents:  
a) Proposta de sobreseïment.  
b) Proposta d'instrucció d'expedient disciplinari, quan es deduïsquen indicis de responsabilitat de més gravetat, imputables a un/a col·legiat/ada.  
6. L'acord de la Junta de Govern serà notificat, en tot cas, al/la col·legiat/ada afectat/ada.  
Article 62  
1. L'obertura d'expedient disciplinari serà acordada per la Junta de Govern, a qui correspon la instrucció i resolució. Com a mesura preventiva, podrà acordar les mesures provisionals que crega oportunes per a assegurar l'eficàcia de la resolució que poguera recaure, si van haver elements de juí suficients per a això. No es podran prendre mesures provisionals que puguen causar danys irreparables a les persones interessades, o bé que impliquen la violació de drets emparats per les lleis.  
2. El mateix Acord d'obertura de l'expedient disciplinari designarà l'instructor i el secretari, tant si estigueren nomenats amb caràcter general, com si ho hagueren sigut amb caràcter especial. La Junta de Govern, si és el cas, podrà substituir l'instructor i secretari, així com eventualment designar uns nous. Es notificarà a la persona col·legiada subjecte a expedient, així com les persones designades per a ostentar els esmentats càrrecs.  
3. Seran aplicables a l'instructor i al secretari les normes relatives a l'abstenció i recusació dels articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. L'instructor ordenarà la pràctica de totes les diligències que siguen adequades per a la determinació i comprovació dels fets i, en particular, de quantes proves puguen conduir a l'aclariment i a la determinació de les responsabilitats susceptibles de sanció. A la vista de les actuacions practicades, l'instructor formularà el corresponent plec de càrrecs.  
5. El plec de càrrecs haurà de redactar-se de manera clara i precisa, comprendrà els fets imputats a la persona inculpada en paràgrafs separats i numerats per cada un d'ells i expressarà, si és el cas, la falta presumptament comesa i les sancions que puguen ser-li d'aplicació, amb referència als preceptes d'aquest Estatut.  
6. El plec de càrrecs es notificarà a la persona inculpada, i se li concedirà un termini no inferior a deu dies ni superior a quinze, perquè puga contestar-lo amb les al·legacions que considere pertinents i l'aportació de documents que estime d'interés. Així mateix, la persona inculpada podrà sol·licitar la realització en la seua contestació de qualsevol mitjà de prova admissible en dret que crega necessari.  
7. L'instructor disposarà del termini d'un mes per a la pràctica de les proves que estime pertinents, siguen o no les proposades, amb notificació a la persona inculpada del lloc, data i hora per a la pràctica d'aquestes, per tal d'intervindre en aquestes.  
8. L'instructor podrà denegar únicament l'admissió i pràctica de les proves que considere innecessàries o improcedents, en resolució motivada no recurrible, sense perjuí de les al·legacions que respecte d'això procedisquen en les actuacions i recursos ulteriors.  
9. En els casos en què, a petició de la persona interessada, hagen d'efectuar-se proves la realització de les quals implique despeses que no haja de suportar el Col·legi, aquest podrà exigir la bestreta d'aquests, a reserva de la liquidació definitiva, una vegada practicada la prova. La liquidació de les despeses es practicarà unint els comprovants que acrediten la realitat i quantia d'aquests.  
Article 63  
1. Transcorregudes les actuacions, l'instructor, dins dels deu dies següents, formularà proposta de resolució, en què fixarà amb precisió els fets, motivarà, si és el cas, la denegació de proves, farà la valoració d'aquests per a determinar la falta que considere comesa i precisarà la responsabilitat de la persona inculpada, així com la sanció a imposar.  
2. La proposta de resolució es notificarà a la persona inculpada perquè, en el termini de deu dies, amb vista a l'expedient, puga al·legar davant de l'instructor quant considere convenient en la seua defensa.  
3. L'instructor, oïda la persona inculpada o transcorregut el termini sense cap al·legació, remetrà l'expedient complet a la Junta de Govern, amb el seu informe.  
4. La Junta de Govern resoldrà l'expedient en la primera sessió que es convoque després de la recepció d'aquest. No obstant això, la Junta de Govern podrà, abans d'adoptar la seua resolució, ordenar a l'instructor la realització d'aquells tràmits que, per omissió, no s'hagueren dut a terme i resulten imprescindibles per a l'adopció de l'acord de resolució definitiu. Dels esmentats aclariments es traslladarà a la persona inculpada, perquè al·legue el que estime convenient en un termini improrrogable de deu dies.  
5. La resolució de la Junta de Govern que pose fi a l'expedient disciplinari haurà de ser motivada, i es resoldran totes les qüestions plantejades en l'expedient, i no podrà afectar fets diferents dels que van servir de base al plec de càrrecs i a la proposta de resolució, sense perjuí de la seua distinta valoració. En l'adopció de l'acord no intervindran els que hagen actuat en la fase instructora de l'expedient, en qualitat d'Instructor o secretari.  
6. L'Acord haurà de ser pres per la Junta de Govern, mitjançant votació secreta i amb la conformitat de les dues terceres parts dels membres presents. En el còmput del quòrum no es tindran en compte els membres de la Junta de Govern que no puguen intervindre en l'adopció de l'Acord.  
La resolució que es dicte haurà de ser notificada a la persona inculpada i a la persona denunciant dels fets, amb expressió dels recursos que càpien contra aquesta, l'òrgan davant del qual han de presentar-se i terminis per a la seua interposició.  
Article 64  
1. Contra la resolució que pose fi a l'expedient, podrà la persona interessada, en el termini d'un mes, interposar recurs d'alçada davant del Consell General de Col·legis Oficials de Farmacèutics. Si el recurs és presentat al Col·legi, aquest, dins dels deu dies següents, el remetrà en unió de l'expedient instruït i del seu informe al Consell General.  
2. Contra les resolucions dictades pel Consell General podrà la persona interessada interposar recurs contenciós administratiu.  
3. Les sancions disciplinàries, una vegada que siguen ferms en via administrativa, seran executades per la Junta de Govern en els mateixos termes de la resolució que acorde la seua imposició.  
4. No obstant això, la Junta de Govern del Col·legi podrà acordar, d'ofici o a instància de part, quan s'acredite la interposició pertinent del recurs contenciós administratiu, la suspensió de l'execució mentres se substancie, sense perjuí del dret de la persona interessada a sol·licitar tal suspensió en l'àmbit del mateix recurs contenciós administratiu. En tot cas, quan la sanció consistisca en l'expulsió del Col·legi, l'execució quedarà en suspens fins que la resolució sancionadora resulte definitivament ferma  
5. Les sancions que impliquen suspensió en l'exercici de la professió o expulsió del Col·legi seran comunicades al Consell General de Col·legis de Farmacèutics d'Espanya, perquè tinguen efecte en tots els col·legis del territori nacional, i amb aquesta finalitat els traslladarà a tots els col·legis i autoritats sanitàries competents.   
Article 65. De la Comissió Deontològica  
1. El Col·legi crearà una Comissió de Deontologia Farmacèutica que desenrotllarà les funcions que aquests Estatuts li confereixen en la matèria i aquelles que, en l'acte de la seua creació, el delegue la Junta de Govern.  
2. La Comissió serà presidida pel president del Col·legi, si desitjara assistir a les seues reunions, i es compondrà de quatre membres més, incompatibles amb la pertinença a la Junta de Govern o qualsevol altre càrrec o servei col·legial, que seran elegits per la Junta de Govern entre col·legiats amb més de deu anys d'exercici professional actiu, i sense cap menció desfavorable en els seus expedients personals.  
3. Són funcions de la Comissió Deontològica:  
a. L'assessorament, consell, orientació i ajuda a la Junta de Govern per al millor compliment dels deures que imposa el recte exercici de la professió.  
b. L'estudi, redacció, i divulgació de les normes ètiques professionals que afecten els col·legiats, així com informar sobre tota reforma en matèria de facultats disciplinàries col·legials.   
c. Actuar com a comissió de seguiment de les desviacions del bon fer professional de què tinguera notícia o sospita, i proposar a la Junta les actuacions preventives o pal·liatives que crega oportunes.  
4. Excepte remoció acordada per la Junta de Govern, la duració en el càrrec dels designats ho serà pel mateix temps de duració del mandat de la Junta de Govern que els va designar.   
5. La mateixa Comissió designarà el vicepresident i secretari entre els seus membres.   
TÍTOL NOVÉ  
Distincions i premis  
Article 66   
El Reglament de Règim Interior del Col·legi establirà les normes que regulen la concessió de les distincions i premis al mèrit professional i col·legial, o als serveis prestats a la professió o al col·legi des d'àmbits diferents del farmacèutic, que adoptaren la forma de col·legiació d'honor, medalla d'or, medalla de plata i placa de distinció. No podran concedir-se a cap col·legiat durant el temps en què ostente la condició de membre de la Junta de Govern. I la concessió serà per acord amb majoria de tres quarts dels membres presents de la Junta de Govern, i després de deliberació reservada.  
TÍTOL DESÉ  
De la dissolució, absorció i fusió   
Article 67. De la dissolució del Col·legi  
1. El plantejament de la dissolució del Col·legi només serà possible quan per llei s'establisca o quan per llei es permeta o autoritze. En el primer cas s'estarà, quant al procediment i conseqüències, al que aquesta llei assenyale.   
2. Si la llei permet la dissolució del Col·legi sense cap altra alternativa de creació d'òrgan equivalent o successor i deixe als seus membres la decisió de dissoldre'l, l'acord de dissolució haurà d'adoptar-se en Assemblea General Extraordinària, a aquest efecte convocada per acord unànime de la Junta de Govern, o a petició d'un nombre de col·legiats d'almenys un trenta per cent del cens col·legial, i amb una antelació d'almenys dos mesos. La convocatòria haurà de ser publicada en un diari oficial i en dos periòdics diaris de màxima tirada o cobertura en l'àmbit provincial. Perquè siga vàlid l'acord de dissolució haurà de ser adoptat per una majoria de dos terços del cens electoral col·legial. Si no s'aconseguix la indicada majoria en la convocatòria única que a aquest efecte se celebre, no podrà tornar a plantejar-se novament la dissolució, fins transcorregut un any des de la celebració d'aquesta.   
3. Quan, en el moment de celebració de l'Assemblea, pel còmput del quòrum dels presents, es faça evident la impossible obtenció de la majoria a què es referix el punt anterior, s'alçarà la sessió, i se'n deixarà constància, d'acord amb el que prevu l'últim paràgraf del número anterior.  
4. L'acord de dissolució contindrà, en tot cas, les disposicions de liquidació, nomenament de comissió amb aquest fi i atribució d'actius resultants de caràcter patrimonial, en la forma que la Llei preveja o, si no n'hi ha, l'Assemblea acorde.  
Article 68. De l'absorció i fusió   
1. L'absorció de col·legis o fusió amb altres col·legis de farmacèutics serà possible en els termes que la Llei preveu i sempre que es complisquen els següents requisits.   
2. L'acord d'absorció o fusió haurà d'adoptar-se en Assemblea General Extraordinària, a aquest efecte convocada per la Junta de Govern o a petició d'un nombre de col·legiats d'almenys un trenta per cent del cens col·legial i amb una antelació d'almenys dos mesos. La convocatòria, que serà única, haurà de ser publicada en un Diari Oficial i en dos periòdics diaris de màxima tirada o cobertura en l'àmbit provincial.   
3. L'acord vàlid sobre l'absorció o fusió de o amb un altre col·legi de farmacèutics, només podrà ser adoptat per una majoria de dos terços almenys del cens electoral col·legial. Si no s'aconseguix la indicada majoria en la convocatòria única que a aquest efecte se celebre, no podrà tornar a plantejar-se la mateixa qüestió fins transcorregut un any des de la celebració d'aquesta.   
4. Quan, en el moment de celebració de l'Assemblea, pel còmput del quòrum dels presents, es faça evident la impossible obtenció de la majoria a què es referix el punt anterior, s'estendrà la sessió, i se'n deixarà constància, i s'estarà al que preveu l'últim paràgraf del número anterior.  
5. L'absorció només serà possible amb subjecció i respecte als principis constitucionals, que atorguen la competència a les comunitats autònomes en matèria de col·legis professionals i, per tant, només serà possible amb altres col·legis de farmacèutics de la Comunitat Valenciana.  
DISPOSICIONS TRANSITÒRIES  
Primera. Per tal de respectar el període de mandat dels actuals membres de la Junta de Govern, i adquirir en virtut de les eleccions realitzades d'acord amb l'anterior normativa vigent, les pròximes i més immediates eleccions es realitzaran d'acord amb la següent normativa:  
1ª. Al compliment de l'acabament del mandat dels membres de la Junta a qui correspon cessar, es convocaran eleccions per a cobrir les esmentades vacants dels membres de la Junta, les denominacions i funcions de les quals hagen de subsistir en virtut dels present Estatuts.  
2ª. El període de mandat de què resulten electes per a cobrir aquesta meitat de la Junta en les immediates eleccions, serà de tres anys, i coincidirà amb la duració del mandat dels electes en l'últim procés electoral.   
3ª. Complit el període de mandat de tots els membres de la Junta, es procedirà, en les següents eleccions, a la renovació de la totalitat dels membres de la Junta de Govern en la forma establida en els presents Estatuts.   
4ª. Les pròximes eleccions que es realitzaran per a cobrir els llocs que deixe vacants amb el seu cessament la meitat dels membres de l'actual Junta de Govern i els càrrecs de la qual subsistisquen, segons els presents Estatuts, seran per tant les següents:  
a. Les vocalies de número amb els ordinals 1r, 2n, 4t, 6é i 8é, amb dos suplents, que, encapçalats pel primer ordinal, formaran llista tancada i bloquejada en els termes que preveu aquests Estatuts.   
b. Les següents vocalies de Secció presentaran les seues candidatures obertes en la forma que s'estableix en els presents Estatuts:   
1. Farmacèutics de laboratoris de medi ambient, de salut pública, i anàlisis clíniques.   
2. Farmacèutics en ortopèdia, acústica audiomètrica i optometria.  
3. Farmacèutics de la indústria.   
5ª. També es cobriran, en els mateixos termes establits en aquesta disposició transitòria, les vacants que en altres llocs pogueren produir-se, per renúncia, defunció o qualsevol altra causa.   
6ª. Excepcionalment i durant aquest període de tres anys transitori, la Junta de Govern Col·legial es podrà compondre d'un nombre inferior de membres als previstos en els presents Estatuts.   
7ª. També excepcionalment i fins que complisquen els seus mandats segons el que establix la present disposició transitòria, continuaran com a vocalies de Secció independents, les de farmacèutics titulars i investigació i docència, que apareixen refoses en els presents Estatuts com una sola, segons l'art. 29.9. Les vacants en les vocalies Secció que resultaren es cobririen encomanant-les en la forma establida en l'art. 38 dels presents Estatuts.   
8ª. El procés electoral, excepte en les matèries especials regulades en les regles anteriors, s'ajustarà en tot allò que ha previst en el capítol segon dels presents Estatuts, amb l'única excepció de la limitació a dos mandats consecutius, a què fa referència l'article 34, d) d'aquests Estatuts, que començarà a computar-se a partir de l'entrada en vigor d'aquests Estatuts, sense computar els mandats transcorreguts amb anterioritat.   
Segona. Règim disciplinari  
Als efectes del règim disciplinari establit en els presents Estatuts s'entendrà:   
1r. Els expedients que siguen incoats a partir de l'entrada en vigor dels presents Estatuts, s'aadaptaran al procediment assenyalat en aquests, siga quina siga la data de comesa de la possible infracció.  
2n. Les innovacions o agreujaments i el sistema de sancions establit en els presents Estatuts, només seran aplicables a aquells actes d'infracció que es produïsquen després de la seua entrada en vigor.   
3r. Excepcionalment s'aplicarà el règim disciplinari amb efecte retroactiu quan aquest signifique tractament més favorable a la presumpte infractora, en relació amb la normativa vigent al moment de produir-se la falta.   
DISPOSICIONS FINALS  
Primera. Dins dels sis mesos següents a l'entrada en vigor dels presents Estatuts, la Junta de Govern del Col·legi Oficial de Farmacèutics d'Alacant proposarà a l'Assemblea General, per a la seua aprovació, el text dels reglaments de Règim Interior del Col·legi.  
Segona. Totes les referències que aquests Estatuts contenen a lleis i cossos legals de l'ordenament jurídic administratiu, civil o penal comú, s'entendran que fan referència, en el cas de ser modificades o derogades, a les noves normes que els substituïsquen.   
Tercera. Així mateix, totes les referències a organismes de les administracions públiques i corporatives que es contenen en aquests Estatuts, s'entendran que fan referència, en el cas de modificacions de denominació o competencials, als nous organismes que d'acord amb les prevencions de la Llei els substituïsquen.  
DISPOSICIÓ DEROGATÒRIA  
Única. Queden derogades qualssevol normes de caràcter professional d'idèntic o inferior rang que fins ara regularen les matèries que són objecte dels presents Estatuts, així com les que s'oposen al seu text, i en especial els reglaments del Col·legi Oficial de Farmacèutics de la província d'Alacant, que quedaran sense força ni vigor, així en el seu concepte de normes directament obligatòries, com en el de normativa supletòria; amb l'única excepció del que s'estableix, a efectes disciplinaris, en la disposició transitòria segona.